"Реал" клубининг таркиби 2019 йилда қандай ўзгариши мумкин? / CHAMPIONAT.asia\n"Реал" клубининг таркиби 2019 йилда қандай ўзгариши мумкин?\n10 мар 02:45\nТеглар : Лука Йович Антонио Конте Ҳарри Кейн Эден Азар Жозе Моуриньо Реал НеймарТанги Ндомбеле Хуниор ФирпоМемфис ДепайМаурисио ПочеттиноЭдер Милитао\n2019 йилнинг ёз фаслида "Реал" жамоаси бир қатор муҳим трансферларни амалга ошириши мумкин.\n"Қаймоқранглилар" ЛаЛиганинг охирги икки мавсумида яхшигина қийинчиликка дуч келишди. 2016/2017 йилда Испания чемпиони бўлганидан сўнг, мадридликлар асосий рақобатчиси саналадиган "Барселона" клубидан ортда қолишмоқда. Ўтган мавсумни каталонияликлардан 17 очколик тафовут билан якунлаган Флорентино Перес жамоаси (бир ўйин захираси бор) жорий мавсумда ҳам деярли чемпионликни қўлдан бой беришди (15 очко орқада).\nЛаЛига турнир жадвали >>> 27-ТУР ҳолатига кўра\nҲафта ўртасида "Аякс"нинг ёшартирилган таркиби "Сантьяго Бернабеу"да қандай сайр қилиб кетишганини эслатмасак ҳам хотирангизда анча вақтга қадар муҳрланиб қолди.\nЕЧЛ. "Аякс" "Реал"ни Мадридда қолдириб кетди\nАйни дамда "Реал"га янги мураббий керак, ноодатий услубда тўп тепадиган футболчилар клубни аввалги даражасига қайтара олади ва шу каби саволлар кўплаб мутахассислар ва футболга бефарқ бўлмаган инсонлар орасида муҳокамаларга сабаб бўлмоқда. Келинг, шуларни инобатга олган ҳолда сиз билан "Реал" жамоасининг қайси мураббий қўлостида қандай кўринишга келиши ва юлдуз футболчилар жамоанинг муҳитини қай тарзда ўзгартира олиш мумкинлигини кўриб чиқамиз.\nМазкур таркиб юзага келиш имконияти бироз пастроқ. Асосий сабаб сифатида, Неймар "Реал"га ўтмаслиги ва Асенсио асосий таркибга лойиқмаслиги сингари факторларни келтириш мумкин. Аммо, бошқа тарафдан бу клуб имиджини қайта тиклаш учун ҳам хизмат қилиши табиий. Жуниор Фирпо, "Реал Бетис" сафида ҳаракат қилаётган чап қанот ҳимоячисининг ўйини Марселони эслатиб юборади. 22 ёшли доминикалик футболчининг ҳозирги нархи 25 млн. атрофида баҳоланмоқда. Ндомбеле ва Мемфис Депайнинг хатти-ҳаркатлари орқали "Лион" ўйинида ижобий ўзгаришлар кузатилди. Бири таянч ярим ҳимоя чизиғида рақиблар ҳужумини тўхтатиб қолишда фаоллик кўрсатиб келаётган бўлса, Мемфис Депай яратувчанлик қобилияти эвазига катта эҳтимол билан "Реал" ўйинига ранг-баранглик олиб келади.\nThe Sun: "Реал" Неймарни рекорд сумма эвазига сотиб олишни режалаштирган"\nНеймар учун Флорентино Перес 2-3 нафар юлдуз футболчининг нархини тўлашга тайёр. 345 миллион евро албатта, ҳазилакам сумма эмас. Бироқ, клубини кетма-кет ЕЧЛ ғолиби бўлишида ўзининг ҳиссасини қўшган Переснинг бу қарорини ҳам ҳурмат қилиш керак.\nАргентиналик мураббий мана бир неча ойлардан бери "Реал"нинг асосий мақсади бўлиб турибди. Агар у жамоа рулини ўз қўлига олса, таркиб шундай кўринишга келиш эҳтимоли юқори бўлади. Ҳимоя чизиғида ўзгариш бўлмаслиги мумкин. Аммо, Одриозола ва Начо қанот ҳимоячилари билан тез-тез ротация қилиниши ва таянч ярим ҳимояда олтин авлод футболчиси саналаётган Маркос Льоренте қора ишни бажаришда Каземиронинг ўрнини эгаллаши ҳақиқатга яқин. Жамоа юрагига айланиши таҳмин қилинаётган Себальос ўзининг заргарона паслари орқали ва Почеттинонинг севимли шогирди Кристиан Эриксен янги жамоасида, ёши ўтиб бораётган Модрич ва "жомадон" кайфиятида тўп тепётган Крооснинг ўрнини боса олади.\nИско ҳам ўзига ҳос услубда тўп сурадиган футболчи Почеттино наздида асосий плей-мейкер вазифасини ўтаб бериши мумкин. Роналду каби ҳужумни якунлай оладиган футболчи мисолида Ҳарри Кейн Почеттино учун энг муқобил вариант ва унинг шериги сифатида "Реал"нинг келажаги — Винисиус мос келади.\nЭДЕН АЗАР БОҒИ\nАзар "Реал"га келса, жамоа таркиби бутунлай бошқача тус олади. Масалан, Антонио Контенинг "Челси"даги тактикаси қўл келиши ҳам эҳтимолдан ҳоли эмас. Милитао каби футболчи Рамос ва Варан билан елкама-елка бир чизиқда ҳаракат қилган ҳолда ҳам ўз тажрибасини ошириши ва истэъдодини 3-4-2-1 тактикасида кўрсата олиши мумкин. Ҳозирда 21 ёшли Милитао "Порту" клубида асосий ҳимоячилардан бири ҳисобланади. Перес ҳам айнан кўпроқ ёшларга эътибор қаратишини ўзингиз яхши биласиз. Себальоснинг тўп учун курашиш имконияти юқорилиги, узоқ масофадан зарбалар бериши ва сифатли узатмаларни амалга ошира олиши, унинг бошланғич таркибдан ўрин олиш имконини оширади.\nЭътибор ва сезувчанлик\nЯнги таркиб Йович, Фекир каби иқтидорли футболчилар эвазига юзага келади. Гарет Бейл ҳеч қаерга кетмаса, Васкес билан ўрин алмашган ҳолда ҳам самарали ўйин кўрсатиши мумкин. "Реал"нинг 9-рақамли футболчиси позициясига "Айнтрахт" ҳужумчиси Лука Йович айни муддао. Унинг голга чанқоқлиги ва вазиятлардан фойдаланиш коэффициенти юқори бўлгани учун ҳам "Реал"нинг истиқболли лойиҳасидан жой олиши ўринли, албатта. Маълумот ўрнида, жорий мавсум Йович Бундеслиганинг 22 учрашувида 15 та гол уриб 6 маротаба голли узатмани амалга оширди. 21 ёшли сербиялик ажойиб формада бўлиб турибди. " У бу кетишда кейинги 10 йилликда асосий ҳужумчи, "Қироллик клуби"нинг тўпурарига айланиши мумкин", дея Squawka нашри мутахассислари томонидан баҳоланмоқда.\nЖозе Моуриньога келсак, таркиб ўз ҳолида қоладими ёки кутилмаган ўзгаришлар гувоҳига айланамизми? Бу саволни очиқ қолдирган ҳолда, мақолани эътибор билан ўқиганингиз учун миннатдорчилик билдираман.\nМодрич қачон сафга қайтиши маълум 0\nКарикатура: "Эль-класико"га 11 кун қолди 16\nАрсен Венгер нима учун "Реал"ни рад этгани ҳақида оммага маълум қилди 10\nЗиданнинг ўғли "Реал"дан кетганидан афсусда эмас 1\n“Реал” тарбияланувчиси Хитой клубига ўтиши мумкин 1\nБэйл бир қарорга келди 5\nЕвро-2020 саралаши. Болгария - Англия 0:6 1


Арис шаҳрида масжидлар мўъжиза туфайли омон қолди - видео\n18:29 26.06.2019 (Янгиланган 18:57 26.06.2019)\nАрис шаҳридаги портлашлардан сўнг ҳеч қайси масжид талофат кўрмади. Шаҳарда 9 та масжиднинг ойна ва эшиклари озгина шикаст етди.\nТОШКЕНТ, 26 июн – Sputnik. Қатор портлашлардан сўнг Арисда жойлашган масжид бинолари ҳеч қандай жиддий талофат кўрмади. Бу ҳақда Sputnik Қозоғистон хабар қилди.\nМасжид хизматчиларининг сўзларига кўра, айрим биноларга кичик шикаст етказилди.\nИнтернетда видео тарқалди. Унда Арисдаги масжидлардан бири акс этган.\n“Бирорта ҳам ойна синмаган”, - дейди видео муаллифи.\nМасжид қаршисида турган уйда эса ойналар синган бўлади.\nАрис марказий масжидининг бош имоми Абдукаман Абдукарим биноларда бироз шикаст етганини айтади.\nИмомнинг сўзларига кўра, Арис туманида жами 27 масжид очилган бўлиб, шаҳарнинг ўзида 9 та масжид фаолият кўрсатади.


ПСЖда бразилиялик футболчиларнинг кўпайгани Каванига ёқмаяпти\n6 декабрь, 2018, 11:00\nТеглар:Эдинсон Кавани | ПСЖ\nУ Париж грандидан кетиши мумкин.\nФранциянинг ПСЖ клуби форварди Эдинсон Кавани жамоадаги ҳолатидан норози бўлмоқда.\nL’Equipe нашри тарқатган хабарга кўра уругвайлик футболчини Париж клубида бразилиялик футболчилар сонининг ортиб кетаётгани ёқмаяпти. Таъкидлаш керакки, ПСЖда Неймардан ташқари шунингдек Дани Алвес, Тиаго Силва ҳамда Маркиньос каби бразилиялик футболчилар тўп суришади.\nБундан ташқари у ПСЖ етакчилари Неймар ва Мбаппе билан ҳам келиша олмай қолган.\nМаълумот учун, Кавани жорий мавсум ПСЖ сафида жами 14та ўйинда майдонга тушди ва ўз ҳисобига 10та гол ҳамда 4та голли узатма ёздириб қўйишга эришди. Унинг парижликлар билан амалдаги шартномаси эса 2020 йилга қадар имзоланган. Бундан аввалроқ Каванига “Реал” ва “Атлетико”дан қизиқишлар бўлаётгани ҳақида хабарлар тарқалган эди.\nМбаппе буюклар қаторига қўшилди\nМбаппе зўрлигини исботлай бошлади


Ҳадис ва Ҳаёт. 21 жуз. Абу Бакр ва Умар розияллоҳу анҳумо\n1 йил аввал 2433\nMyҳтарам ўқувчим! Сиз азизлар билан инсоният тарихидаги мисли кўрилмаган бир авлод аъзоларидан баъзиларининг ҳаётларини намуна учун камтарона ўрганиш арафасида турибмиз. Мусулмонларнинг биринчи авлоди бўлмиш бу авлод чиндан ҳам инсоният тарихидаги ўхшаши йўқ авлоддир. Мусулмонларнинг бу авлоди Аллоҳ таолонинг каломида ва Пайғамбар соллаллоҳу алайҳи васалламнинг ҳадисларида мадҳ этилган, мусулмонлар жумхури томонидан қувватланиб, ҳозиргача мадҳ этиб келинаётган саодатманд бир авлоддир. Мусулмонларнинг бу авлоди дўстдан аввал душманларни қойил қолдириб, ер юзида «икки оёқли Қуръон» бўлиб юрган, Ислому иймон учун жонини фидо қилган бир авлоддир. Мусулмонларнинг бу авлоди охири замон Пайғамбарига иймон келтириб, у зотнинг раҳбарликлари остида Аллоҳ таолонинг охирги ва абадий илоҳий дастури Қуръони Карим ҳукмларини ўз ҳаётларида татбиқ қилиб, ҳаммага ўрнак бўлган бир авлоддир.«Ҳадис ва ҳаёт»га асос қилиб олинган «ат-Тожул Жомеъ лил Усул фии аҳадийсир росул» китобини варақлаб, келажакда ёзиладиган китоблар режасини тузар эканман, «Китобул Фазоил»даги «Набий соллаллоҳу алайҳи васаллам саҳобаларининг фазилатлари» фасли билан танишиб, керакли адабиётларни ҳам йиға бошладим. Мана, ўша орзу қилиб юрилган вақт ҳам келди. Саҳобаи киромлар ҳақида бир талай манбаларни тўплаб олиб, Аллоҳ таолодан ёрдам сураб, унга илтижо қилган ҳолда камтарона бир асар ёзишни бошлаяпмиз.Мақсадимиз, халқимизга ушбу улкан соҳада оз бўлса ҳам, ожизона бўлса хам, бир нарса тақдим қилиш орқали Роббил оламиннинг розилигини қозониш, холос. Орзу-умидим — ушбу улкан ибрат эгаси булган зотлардан ҳаммамиз ҳам ибрат олсак, ўқиган нарсамизни уқиб, ҳаётимизга татбиқ қилсак, дейман. Ушбу китоб саҳобалар фазли ҳақида келган бир оят ва ўн бир ҳадисдан кейин Абу Бакр розияллоҳу анҳунинг фазллари ҳаҳидаги ҳадислар шарҳи билан бошланади. Шу эътибордан китобни «Абу Бакр ва Умар розияллоҳу анҳумо» деб номладик. Агар келажак сатрларда ўзингиз учун бирор яхшилик топсангиз, Аллоҳ таолодан деб билурсиз. Барча камчиликларни эса, камина ходимингиздан деб билиб, афв этарсиз. Дуоимизнинг охири, Роббил оламин бўлган Аллоҳга ҳамдлар бўлсин, демоқдир.\nТаваллуд санаси: 21.07.1371/15.04.1952.\nТаваллуд ери: Ўзбекистон Республикаси, Андижон вилояти, Асака тумани, Ниёзботир қишлоғи.\nАқидавий мазҳаби: Аҳли сунна ва жамоа, мотуридия.\nФиқҳий мазҳаби: ҳанафия.\nТасаввуфий мазҳаби: нақшбандия.\nШиори: «Аҳли сунна ва жамоа мазҳаби асосида пок ақида ва мусаффо Исломга интилиш, Қуръон ва Суннатни ўрганиб амал қилиш, исломий маърифат таратиш, салафи солиҳ – улуғ мужтаҳидларга эргашиш, кенгбағирлик ва биродарлик руҳини таратиш. Диний саводсизликни тугатиш, ихтилоф ва фирқачиликка барҳам бериш, мутаассиблик ва бидъат хурофотларни йўқотиш».\nМутахассислиги: даъват, тафсир, ҳадис, усул, фиқҳ, ақида, тасаввуф, араб тили.\nИстиқомат қилган юртлари: Ўзбекистон Республикаси (Андижон вилояти, Асака тумани, Ниёзботир қишлоғи; Марҳамат тумани Қорақўрғон қишлоғи, Булоқбоши тумани; Бухоро; Тошкент), Ливия жамоҳирияси, Туркия, Саудия Арабистони.\nИш-вазифалари: Имом Бухорий номидаги Тошкент ислом институти ўқитувчиси, мудир ноиби ва мудири, Ўрта Осиё ва Қозоғистон мусулмонлари диний идораси муфтийси, СССР Олий Кенгашининг халқ депутати.\nВафоти: 05.05.1636/10.03.2015, Тошкент.\nДафнгоҳи: Тошкент, Кўкча, Шайх Зайнуддин қабристони.\nЕтук аллома, мужаддид, муфассир, муҳаддис, фақиҳ, мутафаккир, муршид, зоҳид Шайх Муҳаммад Содиқ Муҳаммад Юсуф ўз замонасида ислом оламининг йирик намояндаси, улкан арбоб, СССР Олий Кенгашининг халқ депутати, Ўрта Осиё ва Қозоғистон мусулмонлари диний идорасининг собиқ муфтийси, мустақил Ўзбекистоннинг биринчи муфтийси, кўплаб халқаро илмий муассасалар, диний ташкилотларнинг аъзоси, ўзбекзабон халқларнинг диний раҳнамоси бўлган.\nНасаб ва таваллуди:\nШайх Муҳаммад Содиқ Муҳаммад Юсуфнинг насаби қуйидагича:\n8. Муҳаммад Юсуф;\n9. Муҳаммад Содиқ.\nШайх Муҳаммад Содиқ ҳижрий 1371 йил 21-ражаб – мелодий 1952 йил 15-апрел куни Ўзбекистон Республикаси Андижон вилояти Асака туманида, Ниёзботир қишлоғида Муҳаммад Юсуф домла хонадонида таваллуд топди. 1960 йили Муҳаммад Юсуф домла диний хизмат юзасидан Андижоннинг Булоқбоши туманига имом бўлиб сайлангач, бу оила мазкур туманга кўчиб ўтди. Муҳаммад Юсуф домла мазкур Булоқбоши туманида 45 йил имом-хатиблик қилган ва ўз масжидида жума олдидаги мавъиза асносида вафот этган.\nАллоҳ раҳмат қилсин, Шайх Муҳаммад Содиқ Муҳаммад Юсуф ҳазратлари ихлос ва тақво хонадонида дунёга келди. Отаси устоз Муҳаммад Юсуф домла Бойбўта ўғли раҳматли Андижон вилоятининг кўзга кўринган аҳли илмларидан, тақво ва ибодатда мустаҳкам, дину эл хизматида камарбаста киши бўлган. Аллоҳ раҳматига олсин, оналари Тилакберди қизи Собирахон она ҳам жуда содда, парҳезкор, ибодатгўй, фидокор, самимий аёл эди. Устоз Муҳаммад Юсуф домла ва Собирахон она фарзандларининг тарбиясига қаттиқ эътибор беришганди. Онаси чақалоқни имкон қадар бетаҳорат эмизмасди. Уни бир лаҳза ҳам назардан четда қўймас эдилар. Муҳаммад Юсуф домла фарзанди Муҳаммад Содиқнинг илм олишига бор эътиборларини қаратганди. Мактабда аъло баҳоларга ўқишига, уйда мустақил мутолаа қилишига алоҳида аҳамият берарди.\nШайх Муҳаммад Содиқнинг илк устози отаси бўлган. У бошланғич диний таълимни отасидан олди. Қуръони Карим, сарф, наҳв каби бошланғич илмларни отасида ўқиди. Муҳаммад Содиқ ёшлигидан жуда кўп китоб ўқирди. У илмга, китобга қаттиқ муҳаббат қўйган эди. Унинг китобдан ортган вақти бўлмаган. Кечаси ухлаб қолгунча мутолаа қиларди.\nШунингдек, Муҳаммад Юсуф домла ҳам кўплаб аҳли илмларнинг хизматини қилиб, фарзанди аржумандининг ҳаққига жуда кўп дуолар оларди.\nШайх Муҳаммад Содиқ Муҳаммад Юсуф 1969 йили Булоқбоши қишлоғидаги ўрта мактабни тугатгач, 1970 йили Бухородаги Мир Араб Мадрасасига ўқишга кирди. У пайтда мадрасадаги ўқиш 7 йиллик бўлган. Шайх Муҳаммад Содиқни ўша кунгача ҳосил қилган билими асосида бир йўла 5-босқичга олишди. Натижада у мадрасани 3 йилда тамомлади. Уни дарсда, илмда илғорлигидан мадарасадаги талабалар «пешқадам» деб аташарди.\nМуҳаммад Юсуф домла ҳам фарзандининг яхши илм олиши, тақвода мустаҳкам бўлиши учун бор кучини сарфлади. Ҳатто ўғлини бошқалар орақали махсус кузатиб борди. Шайх Муҳаммад Содиқ 1973 йили мадрасадан Имом Бухорий номидаги Тошкент Ислом институти (Олий Маъҳад)га ўқишга кирди. Қабул имтиҳонидан юқори баҳоларда ўтган Муҳаммад Содиқ институтга ҳам бир йўла 3-босқичга қабул қилинди ва уни ҳам 2 йилда аъло баҳоларга битирди.\nУ иснтитут барномасидан ташқари махсус устозлардан алоҳида дарс ҳам оларди. Иснтитутнинг энг илғор талабаси сифатида танилганди. У нафақат ҳордиқ кунларини, балки 10 дақиқалик танаффусни ҳам, азон билан такбир орасидаги қисқа вақтни ҳам китоб мутолааси билан банд қиларди.\nУ 1975 йили «Совет шарқи мусулмонлари» журналида фаолият бошлади.\n1976 йили Ўрта Осиё ва Қозоғистон мусулмонлари диний идорасининг йўлланмаси билан Ливиянинг Триполи шаҳридаги «Исломий даъват факультети» номли дорулфунунга ўқишга кирди.\nШайх Муҳаммад Содиқ Ливияда бутун дунёдан келган талабалар орасида ҳам энг тиришқоқ ва энг итеъдодли талаба сифатида намоён бўлди. У олийгоҳ дарсларига бир соат ҳам қўймай қатнашарди ва унга дарсларни тайёрлашда ҳамда имтиҳонларни юқори даражада топширишга шунинг ўзи етарди. У олийгоҳ барномасидан ташқари ўша ердаги устозлардан алоҳида дарслар ҳам олди, мустақил мутолаа билан ҳам шуғулланди. Ўша пайтларда у дарсдан ташқари турли мавзудаги китоблардан ҳар куни 100 саҳифа ўқишни ўзига вазифа қилиб олганди.\nУ 1980 йили Ливия олийгоҳини энг юқори балл билан имтиёзли тамомлаб, талабалар орасида биринчиликни қўлга киритди ва доруфунун тарафидан моддий маблағ билан мукофотланди.\nШайх Муҳаммад Содиқ Муҳаммад Юсуфнинг талабалик паллалари мазкур йилларда ўтган бўлса-да, у илм талабини умрининг сўнгги онларигача тарк қилмади. У киши ишлари, машғулотлари ниҳоятда кўп бўлишига қарамай, илмий баҳслари, таълифларидан ташқари мустақил мутолаани ҳам умрининг охиригача тўхтатмади. Шунинг учун ҳам умри мобайнида қилган юзлаб сафарларида фақат китоб олиб келарди ва ўзи учун янги бўлган ҳар қандай китобни ўқиб тамомларди.\nИшлаган вазифалари, бажарган ишлари:\nШайх Муҳаммад Содиқ Муҳаммад Юсуф 1980 йилда ўқишни тамомлаб, Ливиядан Ўзбекистонга қайтиб келгач, қуйидаги вазифа ва лавозимларда фаолият юритди.\n1981 йили Имом Бухорий номидаги Тошкент Ислом институти ўқитувчиси:\n1982 йили Имом Бухорий номидаги Тошкент Ислом институти ректор муовини;\n1984 йили Имом Бухорий номидаги Тошкент Ислом институти ректори вазифаларида ишлади.\nУ институтда 1981 – 1989 йиллар мобайнида тафсир, ҳадис, улуми Қуръон, ақида фанларидан дарс берди.\nУ ушбу Ислом институти барномасига талайгина ижобий янгиликлар киритди, бир қанча исломий фанлар ва қўлланмаларни илк жорий қилди. Масалан, «Қуръон илмлари», «улумул-ҳадис», ақида фанларини ҳамда ҳадис ва тафсир фанларидан Роваиъул-баян, Манҳалул-ҳадис каби бир қанча қўлланмаларни Олий Маъаҳадга у олиб кирган эди.\n1989 йили 6 февралда Ўрта Осиё ва Қозоғистон мусулмонлари диний идораси муфтийси бўлди;\n1989 йил декабр ойида СССР Олий Кенгашининг халқ депутати этиб сайланди;\n1993 йил июн ойида муфтийлик лавозимидан истеъфога чиқди.\nУ ўзининг муфтийлик даврида мусулмонлар учун улкан хизматларни бажарди. У Ўрта Осиё ва Қозоғистон мусулмонлари диний бошқармаси раиси ҳамда СССР Олий Кенгашининг халқ депутати сифатида СССР ҳукуматидан мусулмонларнинг кўплаб ҳақ-ҳуқуқларини талаб қилиб чиқди ва мақсадга эришди. Мусулмонлар учун минглаб масжид-мадрасалар очилишида улкан ташаббус кўрсатди. СССР ҳудудидаги мусулмонлар учун асрий орзуси бўлган муборак Ҳаж сафарининг очилишига сабаб бўлди. Катта сондаги мусулмонларнинг ҳаж ибодатини эмин-эркин адо этиб келишларига рухсат олди. У кишнинг муфтийлик даврида биринчи марта 1990 йилда Юртдан борган ҳожилар Саудия Арабистони ҳукумати тарафидан «Подшоҳнинг меҳмонлари» сифатида қабул қилиндилар, алоҳида эътибор, меҳмоннавозликка мушарраф бўлдилар ва бу ҳолат 1993 йилгача давом этди.\nБухорода Шаҳобиддин қори акадан қироатдан, Мухторжон домлада Алфиядан, шунингдек, Усмонжон домла, Қосимжон домла, Абдуллатиф домла каби йирик олимлардан мадраса барномасидан ташқари алоҳида дарслар олди. Тошкентда ҳам институт дарсларидан ортиб Исмоил махдум, Юсуфхон Шокиров каби олимлардан дарс олди. Ливияда ўқиган кезлари ҳам олийгоҳ дарсларидан ташқари ўша ердаги олимлардан алоҳида илм таҳсил қилди. Кейинчалик машҳур Муҳамад ибн Алавий Моликий, Абу Ҳасан Надавий, Солиҳ Аҳмад ибн Муҳаммад Идрис Араконий каби Ислом олами намояндаларидан турли соҳалардан илм ва ижозалар олди.\nШайх Муҳаммад Содиқ Муҳаммад Юсуф Имом Бухорий номидаги Тошкент Ислом институтида 1981 – 1989 йиллар орасида мударрислик қилди ва бир қанча фанлардан дарс берди. Ўша йилларда институтда ўқиган барча талабалар унинг шогирди бўлган. Масалан, Кавказ бош муфтийси Исмоил Бердиев, Россия муфтийси Равил Айниддин, Чеченистон муфтийси ва илк президенти Аҳмад Қодиров, доғистонлик имом Муҳаммад Расул, озарбайжонлик олим Мулкадор каби кўзга кўринган дин арбоблари ҳам унга шогирд бўлишган. Ундан ташқари Ливияда Анвар Аҳмад, Хайруллоҳ Ҳабибуллоҳ, Муҳаммад Умар, Муҳаммад Қурбон, Ризққулбек каби бир қанча ўзбек талабаларга ҳам алоҳида устозлик қилган.\nШайх Муҳаммад Содиқ 2001 йилда Ўзбекистонга қайтиб келгач, мамлакатдаги кўплаб илм аҳллари унинг атрофига тўпланишди. Уларнинг аксарлари унга шогирд бўлди.\n1. Солиҳ Аҳмад ибн Муҳаммад Идрис ал-Араконий ал-Маккийнинг ижозаси. Унда шундай дейилади: «У (яъни санад) Исломнинг хоссаларидандир. Исломда ҳам аҳли суннанинг хоссасидир. Бинобарин, Шайх Муҳаммад Содиқ ибн Шайх Муҳаммад Юсуф олийҳимматлик билан мендан ҳадиси шариф ва бошқа соҳаларда ижоза сўради. Мен шундай дейман: «Мазкурга – Аллоҳ бизга ҳам, унга ҳам ажрларни ошириб берсин – барча марвиётларим, санадларим, сабтларим, ижозаларим ҳамда 150 дан ортиқ асарларимда умумий-мутлақ ижоза бердим, худди турли юртлардан юздан ортиқ шайх менга ижоза берганидек. Бу эса ҳадис ва асар аҳлининг наздида эътиборли бўлган шарт асосидадир».\n2. Ҳадис китоблари бўйича Имом Ҳофиз Ибн Ҳажарга етиб борадиган муҳаддислар силсиласига уланган Абу Ҳасан Надавийнинг ижозаси.\n3. Имом Абу Баракот Абдуллоҳ ибн Аҳмад ан-Насафий ал-Ҳанафийнинг «Мадарикут-танзил ва ҳақоиқут-таъвил» асари бўйича Абу Бакр ибн Аҳмад ал-Малийборийдан муаллифгача боғланган ижоза.\n1. Қуръони Карим маъно таржимаси.\n2. Тафсири Ҳилол. Қуръони Карим тафсирига бағишланган, йирик олти жилддан иборат;\n3. Ҳадис ва Ҳаёт. Мансур Алий Носиф Ҳусайнийнинг Исломнинг асосий мавзулари бўйича жамланган ҳадислар тўплами бўлмиш «Ат-тажул-жамиъ лил-усул фи аҳадисир-росул» асарининг таржима ва шарҳи. Ушбу «Ҳадис ва Ҳаёт» мажмуаси 37 жилддан иборат 39 жузли йирик силсила бўлган. Улар қуйидагилардир:\n2-жуз Ислом ва Иймон китоби;\n3-жуз Ният, Ихлос ва Илм китоби;\n4-жуз Поклик китоби;\n5-жуз Намоз китоби-1;\n6-жуз Намоз китоби-2;\n7-жуз Намоз китоби-3;\n8-жуз Закот китоби;\n9-жуз Рўза китоби;\n10-жуз Ҳаж ва Умра китоби;\n11-жуз Савдо, Зироат ва Вақф китоби;\n12-жуз Фароиз ва Васият китоби;\n13-жуз Никоҳ, Талоқ ва Идда китоби;\n14/15-жузлар Қасамлар, назрлар ва ов китоби;\n16/17-жузлар Таом, шароб ва либос китоби;\n18-жуз Тиб ва Дам китоби;\n19-жуз Оламларга рахмат пайғамбар;\n20-жуз Анбиёлар қиссаси;\n21-жуз Абу Бакр ва Умар розияллоҳу анҳумо;\n22-жуз Усмон ва Али ибн Абу Толиб розияллоҳу анҳумо;\n23-жуз Жаннат башорат берилганлар ва аҳли байт;\n24-жуз Пешқадамлар розияллоҳу анҳум;\n25-жуз Нубувват хонадони хонимлари;\n26-жуз Ансорлар розияллоҳу анҳум;\n27-жуз Ахёрлар ва Диёрлар фазли;\n28-жуз Тафсир китоби;\n29-жуз Тафсир, Туш ва Масаллар китоби;\n30-жуз Қуръон фазилатлари китоби;\n31-жуз Сияр ва Мағозийлар китоби;\n32-жуз Фитналар ва Қиёмат аломатлари китоби;\n33-жуз Сияр ва Мағозийлар китоби;\n34-жуз Яхшилик ва Ахлоқ китоби;\n35-жуз Дуолар, Зикрлар, Истиғфор ва Тавба;\n36-жуз Зуҳд ва Рақоиқлар китоби;\n37-жуз Адаб китоби;\n38-жуз Ҳадлар китоби;\n39-жуз Амирлик ва Қозилик аломатлари;\n4. Сунний ақидалар;\n5. Ақийдатут-таҳовия шарҳининг талхиси;\n6. Ақоид илми ва унга боғлиқ масалалар;\n8. Кифоя (Убайдуллоҳ ибн Масъуд Ҳанафийнинг «Ан-нуқоя фи мухтасарил-виқоя» асарининг таржима ва шарҳи);\n9. Фиқҳий йўналишлар ва китоблар;\n10. Мазҳаблар – бирлик рамзи;\n11. Ихтилофлар, сабаблар, ечимлар;\n12. Қуръон илмлари;\n14. Тасаввуф ҳақида тасаввур;\n15. Руҳий тарбия: 1-жилд «покланиш», 2-жилд «тикланиш», 3-жилд «хулқланиш»;\n16. Хислатли ҳикматлар (Ибн Атоуллоҳ Сакандарийнинг «Ҳикам»ига ёзилган шарҳ), 5 жилд;\n17. Расулуллоҳ соллаллоҳу алайҳи васаллам; (таржима)\n18. Зикр аҳлидан сўранг (савол-жавоблар тўплами), 4 жилд;\n19. Одоблар хазийнаси (Имом Бухорийнинг «Ал-дабул-муфрад» асарининг таржима ва шарҳи), 4 жилд;\n20. Яхшилик ва силаи раҳм (Ҳусайн ибн Ҳасан Марвазийнинг «Китабул-бирри вас-сила» асарининг таржима ва шарҳи);\n21. Исломнинг мадори бўлган ҳадислар рукни (кичик 4 жилд);\n23. Исломда инсон ҳуқуқлари;\n24. Исломда экология;\n25. Васатия – ҳаёт йўли;\n26. Мукаммал саодат йўли;\n27. Оила фароғат қасри;\n28. Бахтиёр оила;\n29. Ижтимоий одоблар;\n30. Ислом – соф табиат дини;\n31. Дин насиҳатдир;\n32. Бозор ва унга боғлиқ масалалар;\n33. Қарз ва унга боғлиқ масалалар;\n34. Фолбинлик, сеҳргарлик, жин чиқариш ва ноанъанавий даволаш каби ишлар ҳақиқати;\n37. Шоядки тақводор бўлсак;\n38. Мўминнинг мерожи – муфассал намоз китоби (кирил ва лотин алифболарида);\n39. Рамазонни қаршилаб;\n40. Ҳидоят имоми - Имом Абу Мансур Мотуридий;\n41. Самарқанднинг сара уламолари;\n42. Очиқ хат;\n43. Кексаларни эъзозлаш;\n44. Соғлом бола;\n1. Ийман, Ислам, Куръан;\n2. Суннитские вероубеждения\n3. Васатыя – путь жизни;\n4. Истина о сути гадания, колдовства, изгнания джиннов и нетрадиционных методов лечения;\n5. Разногласия: причины и решения\n6. Тафсири Хилал 30-джуз;\n7. Тафсири Хилал 1 и 2-том;\n8. Хадисы и Жизнь: 1-том «Введение», 2-том «Ислам и Ийман», 3-том «Намерение, ихлас и знание», 4-том «Чистота», 18-том «Исцеления и рукйа», 19-том «Пророк, явившийся мирам милостью».\n1. Ижтимоий одоблар: 2012 йил Рамазон суҳбатлари (7 та диск)\n2. Рамазон туҳфаси: 2013 йил Рамазон суҳбатлари (6 та диск);\n3. Алоҳнинг зикри ила қалблар ором топур: 2014 йил Рамазон суҳбатлари (5 та диск);\n4. Бахтиёр оила (2та диск);\n5. Ибратли дунё;\n6. Одоблар бўстони (2 та диск);\n7. Зикр аҳлидан сўранг (2 та диск);\n8. Ҳикматли дунё (5 та диск);\n9. Руҳий тарбия: 1-Муқаддима, 2-Ҳусни хулқ, 3-Илм;\n10. Руҳий тарбия: 4-Қалбни тозалаш, 5-Намоз, 6-Закот;\n11. Руҳий тарбия: 7-Рўза, 8-Ҳаж;\n12. Руҳий тарбия: 9-Қуръон тиловати, 10-Зикр, 11-Кун тартиби (1)\n13. Руҳий тарбия: 12-Кун тартиби (2), 13-Тафаккур;\n14. Руҳий тарбия: 14-Муробата, 15-Нафс поклиги, 16-Ҳусни хулқ (1);\n15. Руҳий тарбия: 17-Ҳусни хулқ (2), 18-Тил офатлари;\n16. Руҳий тарбия: 19-Ёлғон, 20-Ғийбат, 21-Чақимчилик;\n17. Руҳий тарбия: 22-Маддоҳлик, 23-Куфр;\n18. Руҳий тарбия: 24-Ширк, 25-Фосиқлик, 26-Бидъат;\n19. Руҳий тарбия: 27-Риё, 28-Ҳасад;\n1. Қуръони Карим маънолари таржимаси (6 та диск);\n2. Тафсири Ҳилол: 23 – 30-жузлар;\n3. Ҳадис ва ҳаёт: 2 – 21, 23 – 27, 30, 34 – 36-жузлар.\n4. Руҳий тарбия: 1 – 88-мавзулар (3 та диск);\n5. Ҳикматли дунё (8 та диск);\n6. Ҳадис сабоқлари (2 та диск);\n7. Сунний ақийдалар;\n9. Ҳаж китоби;\n10. Ихтилофлар, сабаблар, ечимлар;\n11. Яхшилик ва силаи раҳм китоби;\n12. Ал-адабул-муфрад: 1 – 3 жилдлар;\n13. Мукаммал саодат йўли;\n15. Бахтиёр оила;\n16. Қуръон илмлари;\n17. Зикр аҳлидан сўранг, 1 – 3-қисмлар.\nБулардан ташқари, Шайх Муҳаммад Содиқ Муаммад Юсуф эл-юрт бўйлаб кўплаб йиғинлар, турли тадбирларда иштирок этарди. Уларда ҳам илмий-маърифий суҳбатлар, исломий даъватлар олиб борган. Бундай иштирокларининг сон-саноғи йўқ. Масжидларда Рамазон ойида махсус суҳбатлар уюштириб, уларда алоҳида рукн асосида илмий мавъизалар қилган.\nШайх Муҳаммад Содиқ бўйчан, барваста, қомати тик, келишган, бақувват, кўркам киши эди. Қизғиш оқ рангли, соч-соқоли ўзига ярашган, тишлари текис, қошлари қалин, юзлари нурли, нигоҳи ўйчан, ҳайбатли, ўзи ниҳоятда виқор ва маҳобатли, баркамол инсон эди. Соч-соқолини ортиқча ўстирмасди. Танаси соғлом, кучли, чиниққан, одимлари дадил ва енгил, юришлари салобатли, руҳи доим тетик, юраги бақувват эди. Нима кийим кийса ярашарди, балки либос унинг эгнида кўркамлашиб кетарди. Овози маҳобатли, залворли, нутқи чиройли, дона-дона, тафаккури теран эди. Ўз фикрини тингловчига гўзал ва содда етказиб бера оларди. Мавъизалари тушунарли, пурмаъно, тингловчини ром қиладиган, эшитиб тўймайдиган бўларди. Ўта мураккаб фикрларни оддий инсон тушунадиган сўзлар билан ифодалай оларди.\nШайх ўз саломатлигига яхши эътибор қаратарди, мунтазам жисмоний тарбия билан шуғулланар, емоқ-ичмоғининг фойдали ва тартибли бўлишига аҳамият берарди. Вақти-вақти билан сиҳҳатгоҳ муолажаларини олиб тутарди.\nШайх Муҳаммад Содиқнинг ташқи суврати қандай кўркам бўлса, ички олами яна-да гўзал эди. У киши юраги тоза, кўнгли кенг, хушхулқ, адолатпарвар, ҳақгўй, бағоят самиймий, ниҳоятда холис, қалби салим, руҳан улуғвор, пок ниятли инсон эди. Ўзига ёки оила аъзоларига яхшилик қилганларни ҳар доим қадрлар, яхшиликларига яраша уларга мурувват кўрсатарди. Бирор инсонга ёмонликни раво кўрмасди. Оилапарвар, болажон, ватанпарвар, халқпарвар, олийжаноб инсон эди. У киши покизаликни, тартиб-интизомни, гўзалликни яхши кўрарди. Ҳеч кимга нисбатан адоват қилмас, ҳеч ким билан душманлашмас эди. Ўзига нисбатан қилинган хатокорликларни ҳам кечириб юборарди. Доим буюк ишларнинг пайида бўларди. Майдакашликни ёқтирмасди, ғийбат-иғвога мутлақо қарши эди. Ўзининг хайрли ишларини, ҳар қанча салмоқли бўлмасин, буюк санамас, барчасини ёлғиз Аллоҳдан кўрарди. Ўзгаларнинг хайрли ишларини жуда ҳам олқишлар, уларнинг муваффақиятларидан беҳад қувонарди. Ҳар бир сўзи, ҳар бир иши илм асосида бўларди. Қуръону Сунатга имкон қадар тўла амал қиларди. Мазҳабга доим риоя қиларди. Исломга, илмга хиёнатни ҳеч қачон ёқламасди. Нимани ёзган, нимани айтган бўлса, аввало ўзи унга амал қиларди. Дунё матоҳини умуман эътиборга олмасди. Дину эл ташвишидан бошқа ғами бўлмасди.\nШайх Муҳаммад Содиқнинг илмга муҳаббати чексиз эди. Унинг учун энг қадрли ва қимматли нарса вақт эди. У талабалик давридан бошлаб ўзи учун кун тартиби ва кундалик вазифаларни тайинлаб олган бўлиб, бу низом «темир қонун» саналарди. У бунга қатъий амал қиларди. Бирор онни беҳудага сарф қилмасди. Шунингдек, ҳар нафасда қалбан зикр ва муроқабада турарди.\nШайх Муҳаммад Содиқ ўзида улуғворлик билан камтарлик, ўткир билимдонлик билан соддалик, даҳо билан тавозуъ, подшолардек сиёсатдонлик билан оталардек меҳрибонлик, ҳайбат билан беғуборлик, бойлик билан зоҳидлик, устозлик билан толибликни жамлаган эди. У киши буюк арбоб бўлиш билан бирга оддий мусулмон бўлишни ҳам унутмади, юксак шон-шавкатга эга бўлиш билан бирга фитрат софлигини ҳам сақлади. Ҳар қандай ҳолатда ўзини йўқотмас забардаст эди. Ҳайбатидан бошқалар унинг олдида ўзини ҳам, сўзини ҳам йўқотиб қўярди.\nШайх Муҳаммад Содиқ меҳри дарё инсон эди, кенг бағри ҳаммани ўзига сиғдира оларди. У билан яқиндан мулоқот қилган барча одамлар ўзини унга энг яқин инсон деб ўйларди. Ҳеч кимдан меҳру мурувватини аямас, ҳар кимнинг арзини эшитар, додига қулоқ тутар эди. Ҳатто кишилар ўз дардларини ота-онасидан кўра у кишига арз қилишни кўпроқ исташарди.\nШайх Муҳаммад Содиқ Муҳаммад Юсуфни Аллоҳ таоло бир қанча кароматлар билан сийлаган эди. Аввало у кишининг ёзган ҳар бир асари халқнинг энг долзарб муаммосини ҳал қилувчи илҳом бўларди. Ёзган асари, айтган сўзи мусулмон оммасининг қалбига мақбул тушарди. У кишига берилган замон кенглиги инсонни ҳайратга соларли даражада эди. Ёзган асарлари ва юритган фаолиятларини кузатган инсон уларни вақт қолибига сиғдира олмас эди. Уламолар айтганларидек, кароматларнинг энг буюги Ислом хизмати йўлида берилган кароматдир. Чунки бошқа кароматлар вақтинча бўлиб, дин хизмати учун берилган каромат бардавом, абадий бўлади.\nШунингдек, кўпинча кишиларнинг қалбидаги ўйларни у кишига Аллоҳ аён қилиб қўярди. Шайх Муҳаммад Содиқ Муҳаммад Юсуф дуоси ижобат инсон эди. У кишидан дуо олиб, тездан натижа кўрганларнинг сон-саноғи йўқ.\nШаҳодат ва ёрлиқлари:\n1. Имом Бухорий номидаги Тошкент Ислом институти шаҳодатномаси;\n2. «Исломий даъват куллияси» олийгоҳининг Араб тили ва исломий илмлар бўйича «литсенсиат» шаҳодатномаси, 1980 йил;\n3. Ливия Жамоҳирияси томонидан берилган «Буюк Фотиҳ» медали, 1989;\n4. Миср араб Республикаси тарафидан берилган биринчи даражали «Илм ва Фан» медали, 28.01.1992;\n5. Россия марказий диний идораси – Россия муфтийлари шўро мажлиси томонидан берилган «Ал-фахр» ордени, 01.12.2014.\nАъзо бўлган ташкилот ва муассасалари:\n1. Маккаи Мукаррама шаҳридаги Ислом олами Робитаси тасис мажлиси аъзоси;\n2. Бутун дунё тасаввуф уюшмасининг аъзоси;\n3. Бутун дунё исломий халқлар бошқарувининг бош котибияти аъзоси;\n4. Бутун дунё давъват уюшмаси аъзоси;\n5. Бутун дунё уламолар кенгаши уюшмаси аъзоси;\n6. Исломобод шаҳридаги Бутун дунё Ислом уюшмаси аъзоси;\n7. Маккаи Мукаррамадаги Бутун дунё матфакир уламолари йиғининг ижроий қўмитаси аъзоси;\n8. Бутун дунё масжидлар уюушмасининг аъзоси;\n9. Иорданиядаги Оли Байт «Исломий тафаккур» қироллик академияси аъзоси.\nШайх Муҳаммад Содиқ Муҳаммад Юсуф 1974 йили Исмоил махдум домланинг қизи Фотмахонга уйланди. Ундан бир ўғил, икки қиз кўрди. Улар Исмоилжон Муҳаммад Юсуф, Одинахон Муҳаммад Юсуф, Оминахон Муҳаммад Юсуф. Унинг аҳлу оиласи барчалари илм-маърифат йўлидалар.\nШайх Муҳаммад Содиқ Муҳаммад Юсуф 05.05.1636/10.03.2015 куни шомдан кейин Тошкентда юрак хуружидан вафот этди. Эртаси куни пешинда Кўкча даҳасидаги Шайх Зайнуддин масжидида жанозаси ўқилди. Жанозага мамлакатнинг турли минтақаларидан 200 000 дан ортиқ киши етиб келди. У киши Масжид ёнидаги Шайх Зайнуддин қабристонига дафн этилди.\nШайх Муҳаммад Содиқ Муҳаммад Юсуфнинг вафоти мусулмон умматига, хусусан, ўзбекзабон мусулмонларга катта мусибат бўлди. Ўша кунларда унинг вафоти халқ орасида ва ижтимоий тармоқлардаги энг улкан ҳодисага айланди. Шайх Муҳаммад Содиқ Муҳаммад Юсуфнинг мусулмонларнинг қалбидан қанчалар буюк ўрин олгани намоён бўлди. Унга атаб марсиялар битилди.\nШайх Муҳаммад Содиқ Муҳаммад Юсуфнинг кишиларнинг ихлос-муҳаббатини нақадар қозонганига яна бир далолат шуки, унинг ортидан бутун халқ дуойи хайрлар қилди, кўпчилик ўз ихтиёри билан хатми Қуръонлар, хайру садақалар, турли маросимлар уюштирди. Бир қанча хорижий давлатлардаги мусулмонлар ҳам унинг ҳаққига тиловати Қуръон ҳамда ғойибона жаноза ўқишди. Жанубий Кореяда Кожедодаги янги очилган масжид Шайх Муҳаммад Содиқ Муҳаммад Юсуфнинг номига қўйилди.\nРасулуллоҳ соллаллоҳу алайҳи васаллам: «Пайғамбарлик тугади, энди мубашширотлар – хушхабарчи тушлар қолди», деганлар. Аллоҳ таолонинг инояти билан Шайх Муҳамад Содиқ Муҳаммад Юсуф ҳақида бир мунча башоратлар ҳам бўлди. Биз улардан мисол келтириш билан кифояланамиз.\nЗамонанинг энг улуғ ҳанафий олимларидан ҳисобланган Муҳаммад Аввоманинг ўғли ёш, забардаст олим шайх Муҳюддин Аввома Шайх Муҳаммад Содиқ Муҳаммад Юсуф вафот этган кеча эрталаб ўғли Исмоилжонга хат ёзди. У ўша тонгда тушида Шайх Муҳаммад Содиқ Муҳаммад Юсуфни жуда гўзал ҳолатда кўрганини, Шайх Муҳаммад Содиқ унга Аллоҳнинг ҳузурида «шаҳид» деб қабул қилинганини айтганини сўзлаб берди. Ҳолбуки, у ҳали Шайх Муҳаммад Содиқ Муҳаммад Юсуфнинг вафотини эшитмаган экан.\nШайх Муҳаммад Содиқ Муҳаммад Юсуфнинг жияни Фарида Абдуллатиф қизи Шайх вафот этган кун, ҳали дафн қилинмасидан бурун кўрган тушини шундай ҳикоя қилади:\n«Бомдодга яқин кўзим илинибди. Тушимда Ҳазратни кўрдим. Вафот этган жойларида ётибдилар. Бошлари ўғиллари ёки жиянларининг тиззасида. Кўзлари юмуқ эди. Мен энгашиб: «Ҳазрат, жонингиз узилдими?» дедим. У киши кўзларини очиб-юмиб «ҳа» дея ишора қилдилар. Мен: «Қийналмадингизми?» дедим. У киши: «Йўқ. Фаришталар эркалаб олишди. Аллоҳ таолонинг жамолини узоқдан кўрдим», дедилар. Мен ҳайрон бўлиб: «Унда қандай қилиб мен билан гаплашяпсиз?», десам, жилмайиб қўйдилар. Кейин уйғониб кетдим».\nШайх Муҳаммад Содиқ Муҳаммад Юсуф вафотидан бир неча кун бурун жуда кўпчилик тушида озиқ тиши тушганини кўрган. Маълумки, кишининг тушида тиши тушса, яқини вафот этишидан дарак бўлади. Бу эса Шайх Муҳаммад Содиқ Муҳаммад Юсуф кўпчиликнинг қалбида худди уларнинг отасидек ўрин олганига далолат қилади. Шунингдек, жуда кўпчилик у кишини тушида пайғамбарлар, авлиёлар билан кўрганини зикр қилди.\nШайх Муҳаммад Содиқ Муҳаммад Юсуф ҳазратлари ҳақида олимларнинг фикрлари:\nУргутлик олим, фақиҳ, мутасаввиф, кароматлари зоҳир Арабхон эшон ўз вафотидан бир йилча бурун шогирдларига: «Биздан кейин Шайх Муҳаммад Содиқни маҳкам ушлайсизлар», деб васият қилган эди.\nДоғистонлик олим Муҳаммад Ҳабибуллоҳ: «Мен Шайх Муҳаммад Содиқ Муҳаммад Юсуфга муфтийлик даврида маслаҳатчи бўлганман. У кўплаб илмда моҳир эди. Эскию янги китобларни яхши биларди. Доғистон, Кавказ ва Ўрта Осиё улмолари бир овоздан унинг буюк олимлигини эътироф этган. У киши Исломга жуда катта хизмат қилганлар. У кишининг ҳақларида нима яхши гап бўлса, айтинг, нима мақтов бўлса, сўзланг, барибир кам».\nҚирғизситонлик олим Шайх Алоуддин Мансур шундай дейди: «Шайх Муҳаммад Содиқ Муҳаммад Юсуфни илм аҳлигина яхши танийди. У киши илм толиблари ва барча халқ учун юқори ҳаракат билан шунча катта илмий мерос қолдирган бўлса-да, ўзидаги илмнинг ҳали учдан бирини ҳам тақдим қилиб бўлмаган эди. Мен мулоҳаза қилиб кўрсам, бундан тўрт аср муқаддам ўтган Мула Алий Қорий 109 та асар қолдирган экан. Шайх Муҳаммад Содиқ эса 120 жилддан ортиқ асар ёзиб қолдирибди. У кишининг на қадар улкан дарахт бўлиб кетгани йиқилганда яна-да сезилди».\nҚуйида келадиган таъзияномаларда ҳам Шайх Муҳаммад Содиқ Муҳаммад Юсуф ҳақида бир қанча уламоларнинг фикрларини ўқиш мумкин.\nШайх Муҳаммад Содиқ Муҳаммад Юсуфга нисбатан билдирилган танқидлар:\nШайх Муҳаммад Содиқ Муҳаммад Юсуф ҳам кўплаб олимлар қатори қарши тарафлардан бир қанча танқидий қарашларга йўлиқди. Аммо мазкур танқидлар илмий асосга эга эмас. Асосан, кичик жузий камчиликлар ёки тушунмовчиликлардан иборат. Ҳолбуки, пайғамбарлардан бошқаси маъсум бўлмаслиги, Қуръондан бошқа ҳар қандай китобда камчилик бўлиши табиий. Аммо у кишининг ижодида илмий янглишув, ғоявий адашув кузатилмаган. Шайх Муҳаммад Содиқ ҳақида Хулайбий Имом Абу Ҳанифанинг шаънида айтган гапни айтиш мумкин: «Унга фақат ё ҳасадгўй, ё жоҳил тил теказади».\nШайх Муҳаммад Содиқ Муҳаммад Юсуфнинг вафоти муносабати билан билдирилган таъзиялар:\n1. Мусулмон уламолар халқаро уюшмасининг таъзияси:\n«Мусулмон уламолар халқаро уюшмаси шайх Муҳаммад Содиқ Муҳаммад Юсуф жаноблари вафот этишлари муносабати билан бутун ислом умматига чуқур ҳамдардлик билдириб, таъзия изҳор этади.\nШайх жаноблари Ўзбекистон Республикасининг собиқ муфтийси ва Мусулмон уламолар халқаро иттифоқининг васийлик кенгаши учинчи мажлисининг собиқ аъзоси бўлганлар. Зикр қилинишича, шайх Муҳаммад Содиқ Қуръони карим маъноларини ўзбек тилига таржима қилганлар. Бундан ташқари у кишининг қаламига мансуб исломий илмлар соҳасида бир неча юзлаб китоблар ҳамда таржималар нашр этилган. Бу муҳтарам зотнинг дунё бўйлаб турли исломий анжуманларда қатнашганлари диққатга сазовордир.\nМусулмон уламолар халқаро уюшмаси шайх Муҳаммад Содиқ Муҳаммад Юсуф жанобларининг оила аъзоларига, шогирдларига, издошларига, муридларига ва барча мухлисларига ҳамда Ўзбекистон халқи, раҳбарлари ва ҳукуматига чуқур ҳамдардлик ва таъзия изҳор этади. Аллоҳдан ушбу марҳумни Ўз раҳмати ва мағфиратига олишини ҳамда дини ва миллатига тақдим этган улкан ишларини Ўз даргоҳида қабул этишини сўраб, у муҳтарамнинг барча мухлисларига сабру тоқат сўраб қолади».\nДоктор Юсуф Қарзовий\nДокор Алий Қорадоғий.\n2. Ўзбекистон мусулмонлари идораси раиси, муфтий ҳазратлари Усмонхон Алимовнинг таъзияномаси:\n«Куни кеча юртимиз мусулмонлари улкан мусибатга, оғир жудоликка учради. Кўп йиллардан бери нафақат юртимиз, балки бутун мусулмон оламига сермаҳсул хизматлари билан танилган муҳтарам устозимиз Шайх Муҳаммад Содиқ Муҳаммад Юсуф ҳазратлари фоний дунёдан боқий дунёга риҳлат қилдилар.\nБиз устозимизнинг ҳар бир қилган ишларидан Расулуллоҳ соллаллоҳу алайҳи васалламнинг сийратларини, суннатларини ўрганар эдик. У кишидан илм ва одобни бирдек олар эдик. Устоз диний илмларни ривожлантириш йўлида самарали ижод қилдилар.\nЎзбекистон мусулмонлари идораси раҳбарияти, уламолар, имомлар ва мударрислар номидан Шайх ҳазратларининиг оила аъзоларига, яқинларига чуқур таъзия изҳор этамиз. Аллоҳ таоло Устознинг қилиб ўтган яхши амалларини ўзларига ҳамроҳ айласин. Қолдирган бой илмий меросларидан халқимиз кўп йиллар манфаатдор бўлишини муяссар қилсин! Шайх Муҳаммад Содиқ Муҳаммад Юсуф ҳазратларининг охиратлари обод бўлсин!»\n3. Омск шаҳри ва Омск вилояти мусулмонлари марказлаштирилган диний идораси таъзияномаси:\n«Ассалому алайкум ва раҳматуллоҳи ва барокатуҳ!\nОламлар Роббиси Аллоҳга ҳамд бўлсин! Аллоҳнинг элчиси Муҳаммад соллаллоҳу алайҳи васалламга , уларнинг оила аъзоларига ва барча саҳобаларига дуруду салавотлар бўлсин!\nБу, Омск шаҳри ва Омск вилояти мусулмонлар уммати муҳтарам Шайх Муҳаммад Содиқ Муҳаммад Юсуфнинг вафотлари муносабати билан чин юракдан қайғурмоқдамиз.\nМуҳаммад Содиқ Муҳаммад Юсуф нафақат Ўзбекистонда, балки бугунги Ислом оламида катта ҳурматга эга ва замонамиз мусулмонлари учун намуна эдилар.\nМен муҳтарам Шайх ҳазратларини кўпдан бери таниганман. Охирги учрашувимиз 12 декабрь 2014 йилда Москва шаҳрида ўтказилган XX – Умумжаҳон Ислом Форумида бўлган эди. Шунда биз улар билан ҳозирги кун Ислом жамиятидаги мавжуд муаммоларни муҳокама қилган эдик. Ислом динининг муаззам уламоси сифатида фақатгина дин арбоблари эмас, барча одамларга ҳам ўзларининг оқил маслаҳатларини бериб келганлар. У кишининг вафотлари ҳаммамиз учун катта мусибат ва жудоликдир.\nБиз, Омск шаҳри вилояти мусулмонлар уммати муқаддас Қуръони Карим оятларини ўқиб, Парвардигори оламдан жаннатидан Шайхимизга муносиб жой беришини илтижо қиляпмиз.\nАзиз биродарларимиз, опа-сингилларимиз! Таъзиямизни қабул қилгайсизлар! Инна лиллаҳи ва инна илайҳи рожиъун.\nОмск шаҳри ваа вилояти мусулмонлари диний идораси муфтийси Бота ҳожи Бакулин.\n4. Шимолий Кавказ муфтийлари мажлиси раиси Исмоил Бердиев:\n«Чеченистоннинг биринчи президенти Аҳмад Хожига, Чеченистон муфтийларига қўл узатган, юрагини берган, сўзлари билан далда бўлган биринчи одам Шайх Муҳаммад Содиқ ҳазратлари эди. Чеченистонда ўтказиладиган бирорта анжуман, уруш вақтларида ҳам, Шайх ҳазратларисиз ўтмаган. У кишининг иштироки доимо бизга далда бўлган. Мен Муҳаммад Содиқ ҳазратларини биродаримиз Аҳмад Ҳожининг Имом Бухорий номидаги Тошкент Ислом Институтини тугатиб, қайтган кезларидан бери биламан. Ва ўша пайтлардан дўстлашган эдик. У кишининг уйларида кўп маротаба меҳмон бўлганман. Улар ҳам тез-тез меҳмонга келиб турардилар. Кўплаб Умумжаҳон Ислом конференцияларда, симпозиумларда у киши билан бирга қатнашиш бахтига муяссар бўлганман. Кувайт, Қатар, Саудия Арабистони, Туркия, Миср, қаерда бўлмайлик, бу инсон ўзининг олийжаноблиги, тақвоси ва ўз юртининг хақиқий фарзандилиги билан ажралиб турарди. Шайх Муҳаммад Содиқ ҳазратлари кўплаб Умумжаҳон Ислом ташкилотлариниг фахрли аъзоларидан эди. Ҳамма ерда у кишини танишган, ҳурмат килишган ва эъзозлашган. Шунинг учун ҳам бугун одамлар севимли Муҳаммад Содиқ ҳожимизнинг барвақт вафоти ҳақида қайғурмоқда. Чеченистон ва Шимолий Кавказнинг масжидларида биродаримиз Муҳаммад Содиқ ҳожининг руҳи покларига атаб дуолар ҳамда хатми Қуръонлар қилинмоқда. Ҳар бир хонадон барвақт ҳаётдан кўз юмган биродаримиз ҳақида қайғуга чўмган. Аллоҳга дуо қиламиз, жаннатларини насиб айласин ва ўша олий жаннатларда у киши билан бирга бўлишга бизларни муяссар қилсин. Ўғиллари Исмоил ҳожи ва қолган оила аъзоларига гўзал сабр сўраймиз. «Албатта, Аллоҳ сабр қилгувчилар билан биргадир». Вассаламу алайкум ва роҳматуллоҳи ва барокатуҳ».\n5. Муборак Ақсо масжидининг хатиби, Қуддус шарифдаги Ислом олий ҳайъатининг биринчи ноиби, вақф ва дин ишларининг собиқ вазири Шайх доктор Жума Саломанинг таъзияномаси:\n«Марҳаматли дўст, собиқ муфтий, Ўзбекистон уламолари улуғи аллома шайх Муҳаммад Содиқ Муҳаммад Юсуф 1436- ҳижрий йилнинг Жумадул аввал ойи 19-санаси, милодий хисоб бўйича 2015-йил 10-март сешанба куни умрининг 63 ёшига етганда вафот этганини билдирди. Бу инсон замондош уммат уламоларининг катталаридан саналар эди.\nХалқнинг ислом йўлида кенгайиши химоясида унинг катта роли бор эди. Собиқ совет иттифоқи ичида дин, таълим ва маданий хуқуқларни қайтиб беришни талаб қилишда мусулмонларга бошчилик қилди. Аллоҳ рахмат қилсин! У киши соғлом исломий таълимотни ёйишга, шунингдек диний саводсизликни тугатишга ҳамда кенгбағирлик ва биродарлик руҳини тарқатишга иштиёқманд эди.\nМарҳумнинг ўзбек тилидаги бир қанча китоблари бўлиб, кўп ишларини рус тилидаги таржимаси ҳам амалга оширилган эди. Ўзбек тилида Қуръон каримга 6 жуздан иборат тафсир ёзиб уни «Тафсири Ҳилол» деб номлади. «Ал-Жомеъу лил-усул фий шарҳи аҳадисир-Росул» китобига 39 жуздан иборат шарҳ ёзди. Аллоҳ таолодан ушбу суюкли кишини ўзининг кенг раҳмати ва мағфирати ўраб олишини сўраймиз. Ислом умматига тақдим этган илм ва нури эвазига розилик ва мукофот беришини тилаймиз. У ва у каби амал қилгувчи уламолар эъвазига яхши ўринбосар беришини Аллоҳ субханаҳу ва таолодан ёлбориб сўраймиз.\n«Албатта, биз Аллоҳникимиз ва, албатта, биз Унга қайтувчимиз».\n6. Шайх Абубакр Аҳмаднинг таъзияси:\n«Ҳаммамиз Аллоҳникимиз! Ҳаммамиз Аллоҳга қайтажакмиз!\nЎзбекистоннинг собиқ муфтийси катта уламо ва аллома Шайх Муҳаммад Содиқ Муҳаммад Юсуф вафот этди. У ҳамаср уламоларнинг буюги эди. Одамларнинг Исломини ривожлантиришда ва муҳофаза қилишда катта ўрни бор эди.\nУ Қуръони Каримни ўзбек тилига 6 жилдлик тафсирини ёзган. Аллоҳ бу иши учун уни мукофотласин. Аллоҳ раҳматига олсин. Аллоҳ уни мағфиратига ва ризосига киритсин. Аллоҳ азза ва жалла жаннатул Мавога киритсин. Фирдавс жаннатининг олий мақомидан жой берсин. Ўзига яқинлаштирсин ва мақомини юқори қилсин!»\n7. Шайх Ҳабиб Алий Жифрий таъзияси:\n«Ҳаммамиз Аллоҳникимиз! Ҳаммамиз Аллоҳга қайтажакмиз!»\n«Ўзбекистон уламоларининг улуғи, шайхимиз аллома Муҳаммад Содиқ Аллоҳнинг раҳматига кўчдилар. У зот замондош уммат уламоларининг киборларидан бўлиб, ўз халқининг исломга мансублигини асрашда жуда муҳим вазифани бажардилар.\nҚуръони каримни ўзбек тилида олти жилдли тафсирини ёзганлар. Бу китобдан жуда улкан манфаатлар бўлиб, ҳатто айрим қизлар никоҳ маҳрлари учун мазкур тафсирни сўрашади.\nАллоҳ у зотни яхшилар раҳмати ила раҳмат этсин! Жаннатнинг олий Фирдавсидан маскан берсин. Аҳллари, талабалари, ватандошлари ва уммат ичидан у зотга солиҳ ўринбосар чиқарсин!»\n8. Саудия Арабистони подшоҳлигини Тошкентдаги элчихонасининг таъзияномаси:\nШайх Муҳаммад Содиқ Муҳаммад Юсуф ҳазратларининг фарзанди аржуманди биродаримиз Исмоилжон!\nАссалому алайкум ва роҳматуллоҳи ва барокатуҳ!\nШайх Муҳаммад Содиқ раҳимуҳуллоҳнинг вафоти хабарини бениҳоя ғам андуҳ билан қарши олдик. У киши нафақат Ўзбекистон, балки бутун Ислом оламининг энг йирик уламоларидан бири эдилар. Йўқотганимиз бу улуғ зот хотараларимизда Ислом илмларига, Ислом ва мусулмонлар хизмати йўлида бағоят улкан ҳисса қўшган буюк олим бўлиб қолажакдир.\nСизларга бу мусибатда ўзимизнинг чуқур таъзиямиз, чин ҳамдардлигимизни билдирамиз, Аллоҳ таолодан у кишини мағфират қилиши, раҳмати билан қамрашини ҳамда сизларга сабру салвон илҳом қилишини сўраб қоламиз!\n«Албатта, барчамиз Аллоҳникимиз ва, албатта, Унга қайтгувчимиз».\nСаудия Арабистонининг Тошкентадги элчиси Доктор Абдурраҳмон ибн Абдуллоҳ ибн Шойиъ.\n9. Германиянинг Ўзбекистондаги Фавқулодда ва Мухтор элчиси Хёфер-Виссинг Найтхарт:\n«Бундай олим инсон билан танишиб, суҳбатлашишга муяссар бўлганимдан жуда бахтиёрман. Шайх жаноблари менда жуда яхши таассурот қолдирган эдилар. Шайхнинг вафотлари нафақат сиз – оила аъзоларига, нафақат ўзбек халқига, балки Германияда яшовчи барча мусулмонлар учун катта мусибатдир. Ахир айтадилар-ку: «Олимнинг ўлими – оламнинг ўлимидир». У зот фақатгина олим эмас, балки буюк инсон эдилар. У киши учрашувимиздан сўнг менга бир қанча китобларини бериб юборган эдилар. Бу китоблар энди мен учун бутун умрга эсдалик бўлиб қолди».\n10. Чикаго Ўзбек Америка Жамияти таъзияномаси:\n«Биз, Чикаго ўзбеклари, замонамизнинг ва халқимининг буюк олими Шайхимиз Муҳаммад Содиқ Муҳаммад Юсуф вафотларидан қаттиқ қайғуга тушдик. Ҳазратимиз умри давомида халқимиз тинчлиги, маърифати ва тарбияси учун қаттиқ курашдилар. Аллоҳ, Ҳазратнинг умрига барокат бергани туфайли, у киши ёзган китоблар, аудио, видео ва интернетда қолдирган илмларини ҳали бери, оддий инсон оз мунча қисмини бўлсада ўқиб чиқолгани йўқ. Ҳазратнинг дарди уммат эди, у кишининг интернетда қолдирган илмлари, биз узоқдаги мусофирлар учун жуда ҳам катта маърифат берди. У кишининг бундай жон куйдириб хизмат қилишларининг холислиги сифатида, Аллоҳ у кишини ҳамма учун суюкли қилиб қўйди.\nБиз Чикагодаги ўзбеклар номидан, Шайхнинг оиласига, яқинларига ва шогирдларига таъзия билдирамиз ва уларга сабр тилаймиз. Аллоҳ, у кишини жаннатнинг энг олий даражаларига кўтаришларини дуо қилиб сўраб қоламиз. Шогирдларига тилагимиз; у киши бошлаган йўлларини давом эттириб, халқимиз учун жонкуярликда давом этишларида Яратгандан куч қувват сўраб қоламиз».\n11. Эрон Ислом Республикасининг Ўзбекистондаги фавқулодда ва мухтор элчиси Алий Мардон Фард:\n«Буюк аллома фақатгина бир минтақа учун эмас, балки бутун жаҳон аҳли учун жуда ҳам эъзозли, ҳурматли эдилар. Бутун Ислом оламининг буюк мутафаккир олими вафот этганлиги муносабати билан у зотнинг оила аъзоларига, яқинларига, шогирдларига ва бутун Ислом аҳлига чуқур, самимий таъзиямни билдираман. Шайх ҳазратимизнинг бутун ҳаётлари барча мўмин-мусулмонлар учун Ислом динига ҳизматдан иборат бўлди. У кишининг ҳаёт йўллари барча мусулмонларга ҳар жиҳатдан ибрат бўлганлиги боис, ўйлайманки у зотнинг жойлари муқаррар жаннатдир. Айниқса, ҳозирги ихтилофли даврда, баъзи бир гуруҳлар Ислом динини ўзларига ниқоб қилиб олиб, ана шу пок таълимотни, соф эътиқодни булғашга интилаётган бир вақтда бу зотнинг кишиларни ҳар жиҳатдан тўғри йўлга бошлаганликлари, ёзган китоблари, берган баёнотлари билан халқнинг, мусулмонларнинг ҳидоятига сабабчи бўлганликлари боис ҳам шайхимизнинг вафотлари ғам-андуҳимизни юз чандон оширди, қалбларимизни ларзага солди. Лекин, Аллоҳ таолонинг иродаси, қисмат экан, бунинг олдида бандаси ожиздир. У кишининг фарзандларига, яқинларига, шогирдларига ушбу бошланган хайрли, улуғ ишларда Аллоҳ мададкор бўлишини тилаб қоламиз. Шайхимизнинг вафотлари барчамиз учун жуда катта жудоликдир, бу айрилиқ нафақат ўзбек халқини ёки ушбу минтақани ларзага солди, балки бизнинг юртимизда ҳам ҳасрат ва мотам кайфиятини уйғотди. Айниқса, юртимиз уламолари ҳамда илм аҳли бу хабардан ғоятда ташвишга тушиб, маҳзун бўлдилар. Юртимизда ҳам уларни хотирлаб маросимлар ўтказилди. Ислом дини йўлида қилган ишлари зикр этилди.\nБу ерда шайх ҳазратларининг солиҳ фарзандлари, шогирдлари олиб бораётган хайрли ишларни кузатяпмиз. Ўйлайманки, шайхимизнинг бошлаган буюк ишларини солиҳ фарзандлари, сафдошлари ҳамда шогидлари улуғ эҳтимом билан давом эттирадилар. Шайх ҳазратларининг вафотлари ҳақидаги хабарни Эронда эшитдим, афсуски, таъзиямни ўз вақтида билдира олмадим. Ушбу фурсат учун эса сизлардан беҳад миннатдорман ва барчаларингизга таъзия билдираман. Ташаккур».\n12. Мусулмон уламолари халқаро уюшмаси Котибият аъзосининг таъзияномаси:\n«Бисмиллаҳир Роҳманир Роҳим\nАссалому алайкум ва раҳматуллоҳи ва баракотуҳ! Фазилатли Устоз Одинахон Муҳаммад Содиқ.\nОтангиз, аллома, Шайх Муҳммад Содиқ раҳматуллоҳи алайҳнинг вафотларини эшитиб, жуда ҳам қаттиқ қайғу ва аламда қолдим. Ушбу оғриқли муносабат билан Сизга, барча оила аъзоларингизга, Шайхнинг талабаларига ва бутун ўзбек халқига чуқур таъзия билдираман.\nУлуғ олим Шайх Муҳаммад Содиқни Аллоҳ раҳматига олсин ва жойларини жаннатда қилсин! «Албатта, биз Аллоҳникимиз ва, албатта, Унга қайтгувчимиз».\nДугонангиз Назиҳа Маъориж.\nКитобни харид қилиш\nҲазрати Умар ибн Ҳаттоб (розийаллоҳу анҳу)\nOisha roziyallohu anho\nҲадис ва Ҳаёт. 27 жуз. Ахёрлар ва диёрлар фазли\nҲадис ва Ҳаёт. 23 жуз. Жаннат башорати берилганлар ва аҳли байт


26 июнь, 2019, 21:05\nСайфиддин Эрматов ўғли Равшан Эрматов ҳақидаги саволларга жавоб берди.\nРавшан Эрматов Ўзбекистон футбол ассоциациясининг биринчи вице-президенти лавозимида ишга киришганидан кейин аста-секин ўзгаришларни амалга оширишни бошлади. Лекин бундай машаққатли йўлда унга осон бўлмаслиги турган гап. Лекин у футбол одами ва бундай пайтда нима қилиш кераклигини билади. Устига-устак, унинг дадаси Сайфиддин Эрматов ҳам юртимизда таниқли назоратчилардан бири сифатида фаолият кўрсатиб келмоқда. Куни кеча Сайфиддин ака билан Равшан Эрматов ҳақида гаплашдик.\n- Ўғлингизинг Ўзбекистон футбол ассоциациясининг биринчи вице-президенти этиб тайинланганига қандай муносабат билдирдингиз?\n- Аввало, раҳбарларимизнинг ишончи туфайли у шу лавозимда ишга киришди. Равшанга билдирилган ишонч учун миннатдорчилик билдирамиз. Бу жуда катта масъулиятли вазифа ҳисобланади. Албатта, ота сифатида ўғлимга билдирилган бундай катта ишонч туфайли ҳукуматимизга миннатдорчилик билдираман. Ўзбек футболини юксалтиришда ҳаммамиз бирлашган ҳолда ишлашимиз керак. Биламан, футболимизда ҳали қиладиган ишларимиз кўп. Шу боис Равшан ҳам астойдил енг шимариб ишга киришган. Бу вазиятда эса уни қўллаб-қувватлашимиз лозим. Спорт вазири билан биргаликда жойлардаги футбол мактабларига бориб, у ердаги аҳвол билан танишиб чиқишяпти. Табиийки, шароитлар яхши эмас. Шунинг учун бу масала бўйича ҳам қилинадиган ишлар талайгина.\n- Албатта, Равшан Эрматов энди жиддий вазифада ишга киришди. Бундай пайтда ота сифатида ўғлингизга қандай маслаҳатлар берясиз?\n- Албатта, у мендан ҳамиша йўл-йўриқ ва маслаҳатлар сўраб туради. Ўзи шундоқ ҳам мен унга ўзим билган ва қилиниши керак бўлган ишлар юзасидан маслаҳатлар бериб тураман. Агар нимадир эсимга тушса, дарҳол Равшанга қўнғироқ қилиб айтаман. Шунинг учун доим унга ён дафтарча билан ручка ёнингда бўлсин деб айтаман. Негаки, мен ёки бошқаси унга қандайдир таклиф ва маслаҳатлар айтса дарҳол ёзиб олади. Тўғриси, олдинда қилинадиган ишлар кўп. Равшан ишга соат 8 да боради ва уйга кеч 1 ёки 2 да қайтади. Ўзи ҳам қилиниши керак бўлган масалалар юзасидан жиддий ишлар олиб боряпти. Ҳаммамиз футболимизнинг равнақи йўлида ишлаяпмиз ва бу борада бир оёқадан бош чиқариб ишласак кўзланган мақсадларга эриша оламиз.\n- Лекин ҳаммани бир масала ўйлантиряпти: энди Равшан Эрматовнинг ҳакамлик фаолияти нима бўлади? Ҳамма уни 2022 йили Қатарда бўладиган жаҳон чемпионатида ҳам иштирок этиб, рекордини янада янгилашини кутаётганди…\n- Равшан Қатарда бўладиган жаҳон чемпионати учун номзод ҳакамлар рўйхатига киритилган. Табиийки, ҳаммамиз ҳам унинг навбатдаги мундиалда иштирок этиб, ватанимиз номини муносиб ҳимоя қилган ҳолда янги рекордлар ўрнатишини хоҳлаймиз. У Ўзбекистон футбол ассоциациясининг биринчи вице-президенти бўлган бўлса-да, ҳали ҳакамлик фаолиятига якун ясагани йўқ. У бу борада ОФК раҳбарияти билан гаплашган. Худо хоҳласа, халқаро майдонларда яна юртимиз шарафини муносиб ҳимоя қила олади. Фақат ҳозирги пайтда янги лавозимда бир қатор масалаларда ишларни жой-жойига қўйиб олиш ҳаракатида бўлмоқда. Агар Ўзбекистон футбол ассоциациясининг президенти бўлганида унда ҳакамлик фаолиятини давом эттира олмаслиги мумкин эди. Лекин вице-президент бўлса-да, ҳакамлик ишини давом эттира олади.\n- Ундай бўлса, Суперлига баҳсларида ўзи ҳам ҳакамлик қилса бўлаверадими?\n- У ФИФА ҳаками ва жаҳон чемпионати учун номзод ҳакамлар рўйхатига киритилган. Шунинг учун Равшанга ҳам амалиёт керак. Бу борада у ойда бир ёки икки марта бўлса ҳам вақтига қараб Суперлига баҳсларида ҳакамлик қилиб туради. Ахир ФИФАга ўз иши бўйича ҳам ҳисобот топшириш керак-да. Ўйлайманки, бу борада катта муаммо бўлмайди.\n- ПФЛ томонидан ўйинлар учун масъул шахсларни тайинлаганида комиссарлар масаласи кўпчиликда эътирозлар уйғотмоқда. Яъни, мутахассис кадрларнинг етишмаслиги юзасидан муаммоли саволлар бўлмоқда. Бунга нима деган бўлардингиз?\n- Хабарингиз бор, ПФЛда бош директор ўзгарди. Энди Даврон Шоқурбонов бу лавозимда ишга киришди. Уни яхши биламан, ўз вақтида ҳакам бўлган ва бу соҳани жуда яхши тушунади. Унинг раҳматли дадаси ҳам ҳакам сифатида фаолият олиб борган. Сиз айтган масала бўйича ҳам ҳаммаси аста-секин ўз изига тушади. Шоқурбонов футболни яхши тушунади ва нима қилиш кераклигини билади.\n- Умуман олганда, футболимиздаги асосий муаммо нимада деб ўйлайсиз?\n- Нима десам экан? Бизнинг асосий мақсадимиз нима эканлигини ҳамма яхши билса керак. Ўзбекистон миллий терма жамоасини жаҳон чемпионатига олиб чиқиш ва олимпия терма жамоамизни Олимпиада мусобақасида кўриш. Бу бизнинг орзуимиз ва шунга эришиш йўлида ҳаракат қиляпмиз. Иккала терма жамоамизда эса хорижлик мутахассислар ишлашяпти. Масалан, олимпия терма жамоамизнинг Андижон ҳамда Наманганда Мисрга қарши ўтказган ўртоқлик учрашувларини кўрдим. Жамоамиз ўйинида ўсиш бор ва бу кўзга ташланиб турибди. Бунгача эса ушбу жамоамиз Равшан Ҳайдаров бошчилигида Осиё чемпионлигини қўлга киритган. Демоқчиманки, ўзимизда ҳам муносиб кадрлар бор. Шундай экан, Ҳайдаров ҳозирги олимпия терма жамоамизнинг мураббийлар штабидан жой олган ҳолда бош мураббийга яқиндан ёрдам бераётганини ижобий баҳолайман. Миллий термада эса Эктор Купернинг мураббийлар штабидан ҳам шунга ўхшаш ўзимизнинг тажрибали мутахассислардан бири жой олишини ва у Куперга футболимиз бўйича яқиндан ёрдам беришини истардим. Чунки ўзимиздаги мураббийлар ўйинчиларимизни яхшироқ билишади ва улар етарлича маълумотлар бера олишади. Яна шуни ҳам айтмоқчиманки, илгари Мираброр Усмонов раҳбарлик қилган даврда ўсмирлар ва ёшлар терма жамоаларимиз жаҳон чемпионатларида иштирок этишарди. Лекин кейинчалик бу борада узилиш бўлди. Натижада терма жамоаларимиз Осиё чемпионатларидан нарига ўта олишмаяпти. Бу ҳам муаммоларимиздан бирига айланди. Шунинг учун тизимни янада яхшилаш ва истиқболли йўналишлар асосида иш олиб бориш муҳим аҳамият касб этади. Албатта, олдинги раҳбарларни ёмонламоқчи эмасман. Аммо халқимизда чумчуқ сўйса ҳам қассоб сўйсин деган гап бор.\n- Ҳакамлик масаласида гап кетганда, Равшан Эрматовнинг ўрнини ким боса олади деб ўйлайсиз?\n- Бизда етишиб чиқаётган ёш ҳакамлар орасида иқтидорлилари бор. Икки-уч нафар ҳакамларимиз бу борада ўзларини яхши томондан кўрсатиб келишмоқда. Аммо ҳозирча уларнинг номларини айтмай турганим яхши. Муҳими, ҳакамлик иши ҳам тўғри йўлдан кетмоқда ва бу борада ўсиш сезилиб турибди.


ЎзА - Ўзбекистон Республикаси Президенти Шавкат Мирзиёевнинг Хотира ва қадрлаш кунига бағишланган тантанали маросимдаги нутқи\n09.05.2019 16:20 Чоп этиш версияси\nБу – ҳеч қачон унутилмайдиган, ҳеч қандай куч биздан тортиб ололмайдиган буюк тарих, қудратли маънавий бойлигимиз десак, айни ҳақиқат бўлади.\nБу азиз инсонларни асраб-авайлаш, уларнинг соғ-саломат ва мазмунли умр кечиришлари учун барча шароитни яратиб бериш – ҳаммамизнинг муқаддас инсоний бурчимиздир. Айниқса, раҳбар ва мутасаддилар буни биринчи навбатда чуқур ҳис этишлари лозим.\nЁвуз уруш туфайли аянинг тўрт келини бева, беш набираси етим бўлиб қолди. Унинг ўзи эса бир умр мотамда яшади. Лекин ҳеч қачон умидсизликка тушмади, ўғилларининг сўнмас хотираси, ёруғ кунлар ёди билан, келинлари, набираларининг ҳаёти, орзу-умидлари билан яшади.\nҲаётда бирон-бир қийинчиликка дуч келса, умидсизликка тушмасдан, уларни бардош билан енгиб ўтишда Зулфия Зокирова ва унинг оиласи ёш авлодимиз учун чинакам ибрат мактаби эмасми?\nАна шу вазифаларни муваффақиятли адо этишда муҳтарам фахрийларимизнинг жасорати, шонли анъаналари, ҳеч шубҳасиз, биз учун ҳамиша ибрат бўлиб хизмат қилади. Айниқса, сизлар барча ишларимизда доно маслаҳатгўй, тоғдек таянч бўлиб, халқимизни рози қилиш йўлидаги ислоҳотларимизга ўз амалий ишларингиз, дуоларингиз билан мадад бериб келмоқдасиз. Ва биз буни юксак қадрлаймиз, сизлар билан чексиз фахрланамиз!


13 Май 17:54\nNUR-SULTAN. Kazinform – Қозоғистонда нефт ва газ саноатида товарларни харид қилишнинг асосий қисми учта оператор томонидан амалга оширилади. Бу ҳақда ҚР Энергетика вазири Болат Ақшолақов маълум қилди, дея хабар беради Kazinform мухбири.\n«Мамлакатимизда нефт-газ соҳасида ишлар ва хизматлар, шунингдек, товарларни харид қилиш учун ажратилаётган маблағларнинг 75 фоизини учта йирик операторга – «Тенгизшевройл», «Қарашиғанак Петролеум Оператинг Б.В» ва «Норт Каспиан Оперейтинг Компани Н.В» компаниялари ташкил этади. Ушбу операторлар томонидан Қозоғистон лойиҳаларини амалга ошириш нефт ва газ ускуналарига талаб юқори эканлигини кўрсатади. Шу муносабат билан, Энергетика вазирлиги ушбу учта йирик операторда, жумладан, машинасозлик маҳсулотлари сегментида маҳаллий таркиб улушини оширишга алоҳида эътибор қаратмоқда», - деди Б. Ақшолақов Нур-Султанда нефт-газ машинасозлигини ривожлантиришга бағишланган форумда.\nШу муносабат билан у сўнгги икки йил ичида Қозоғистонда машинасозлари пандемия ва жаҳон иқтисодиётидаги муаммолар туфайли мураккаб вазиятга дуч келганини таъкидлади.\n«2021 йилда ТШО, НКОК ва ҚПО операторлари иш ва хизматлар, шунингдек, товарлар сотиб олиш учун маблағ ажратиш учун 3,5 триллион тенге ўзлаштирди. Маҳаллий таркиб улуши қарийб 2 триллион тенге ёки 54 фоизни ташкил этди. Ўтган йили учта йирик оператор томонидан товарларни харид қилишнинг умумий ҳажми 310 миллиард тенгега етди. Бу борада қозоғистон таркибининг улуши бор-йўғи 9 фоизни ташкил этди», - деди вазир.\nУнинг фикрича, барча манфаатдор томонлар, жумладан, дала операторлари ва маҳаллий машинасозлик корхоналари ва бизнес ҳамжамият ушбу вазиятни ўзгартириш учун тегишли чораларни кўришлари керак.


Блогерлар учун хавфли Фарғона, томдан туриб онлайн кузатилган Илон Маск ракетаси ва гиламқоққич ушлаган Амир Темур ҳайкали. Ижтимоий тармоқлардаги трендлар - Daryo\n21:19, 02.06.2020 58633\nБлогерлар учун хавфли Фарғона, томдан туриб онлайн кузатилган Илон Маск ракетаси ва гиламқоққич ушлаган Амир Темур ҳайкали. Ижтимоий тармоқлардаги трендлар\nЯкунланган май ойи муҳокамабоп мавзуларга бой бўлди. Сардоба ва коронавирус билан боғлиқ воқеаларни эсланг. Ойнинг сўнгги ҳафтасида муҳокамага сабаб бўлган мавзуларнинг айримлари ҳам шу воқеалар атрофида бирлашади. Хўш, ўтган ҳафтада ижтимоий тармоқлардаги ўзбек сегменти, журналистлар ва блогерларнинг нигоҳи қайси воқеаларга қаратилди?\nФарғона блогерлар учун хавфли жойми?\nФарғоналик журналист Усмонжон Қодировнинг карантин қоидаларига риоя қилмаганликда айбланиб, 15 суткага қамалиши ҳафта мавзуларидан бири бўлди.\nИжтимоий тармоқларда фарғоналик ёш журналист ва блогер Усмонжон Қодировнинг 15 суткага қамалгани ҳақида хавотирли маълумотлар янграмоқда. Бир-бирини рад этадиган хабарлар тарқамоқда. Бу ҳақда «Xabar.uz» сайти батафсил ва эҳтиросли материал ёзган. Озод этилгани ҳақида ҳам ёзишяпти. Суд иши материалидан гўёки НКВД «тройка»сининг ҳиди келяпти.\nУсмонжон журналистикада ҳали ёш бўлса-да, ўз устида тинимсиз ишлаётган, жонкуяр, меҳнаткаш ва ҳалим йигит. У ҳақиқий фарғоналиклар сингари хушфеъл, тарбияли инсон.\nУмид қиламизки, республикадаги раҳбарлар ёш журналист билан вазиятга тўлиқ ойдинлик киритади. Ҳеч ким, айниқса, журналист ва блогерлар билдирган фикри учун нафақат 15 сутка, балки умуман жавобгарликка тортилмаслиги керак. Бу биз қурмоқчи бўлган янги Ўзбекистоннинг иши ҳам, танлаган йўли ҳам эмас. Демократия танқидларга тоқат қилишдан бошланади, ҳеч қачон ёқмаган одамни жазолашдан эмас.\nУсмонжон 15 кундан сўнг эмас, балки бугун оиласи бағрига соғ-омон қайтганини эшитишга умидвормиз.\nУсмонжон Қодиров қамоқда! ЎзМТРК Фарғона вилоят бошқармаси мухбири Усмонжон бир айб иш қилиб қўйганди. У хориждаги ўзбекзабон қадрли бир нашрнинг мақоласини маъқуллаб, ундаги хабарга майл билдирган.\nКейин 27 май куни у вилоят ҳокимияти биноси олдида карантин қоидасини бузиб, ИИБ ходими талабига бўйсунмай, уни ҳақорат қилибди эмиш.\nСўнгра дарҳол суд залида у айбига иқрор бўлиб, кечирим сўрабди. Узри қабул қилинибди ва 15 суткага қамалибди.\nБор гап шу. Энди Усмонжоннинг энг катта айбларини мен фош этаман: у сўз эркинлигига қаттиқ ишонган. Наҳотки Ғаниев императорлигидаги вилоятда бирор танқидий фикр билдириб, омон қоламан деб ўйлаган? Қолаверса, у амалдор эмас. Ўзбекистонда фақат амалдор кечирим сўраб, ҳамма жавобгарликдан қутилади.\nУсмонжон раҳбар ҳам эмас. Бизда фақат раҳбарлар ниқобсиз жамоат жойида юрганда жавобгар бўлмайди. 15 суткадан омон чиқ, Усмонжон. Оила аъзоларинг, яқинларинг бахтига соғ юр.\nҲокимларнинг жазосизлиги янги тренд келиб чиқишига сабаб бўлибди — энди журналистни қаматиш учун ҳокимнинг ўзи қўлини булғаб ўтириши шартмас, атрофидаги елвизакфеъл-у суваракмижоз югурдаклари уни огоҳлантирмай ҳам журналистни бадном қилиши мумкин. Жанозаниям ўзлари ўқиб қўйишади, «гей» таксиниям ўзлари чақиришади — ҳоким бувани безовта қилиш шартмас. Афтидан, ҳатто судлар ҳам бу югурдаклар амрига мунтазир. Ҳоким буванинг пайтаваси ҳам обрўда.\nБу ҳалиги Чилонзордаги дўмбоқ фирибгар қўшни опанинг мешқорин ўйнашини эслатди. Савлати ва машинасининг номеридан ҳаммамиз уни туман ҳокими деб ўйлаб юрсак, у аслида ҳоким ҳайдовчиси экан. Бурун осмонда, катта қорин «иккинчи хотини» бўлмиш дўмбоқхоннинг устида. Важоҳатидан «шессекунд» ҳиди келарди.\nБу умрини яккаш мутелик, маддоҳлик, оёқ ялашга бағишлаган нусхалар ҳам ёш-ёш журналистларнинг ва энг асосийси, матбуот эркинлигининг йўлида тўсиқ бўлаётгани одамни ташвишга солади».\nФарғонада журналист бўлиш бу... Фарғонада журналист бўлиш 38 йиллар Берлинда еврей бўлишдай гап. Фарғонада журналист бўлиш 37 йиллар СССРда интеллигенция вакили бўлишдай гап. Фарғонада журналист бўлиш XIV аср Миланда қора ўлатга чалинган одам бўлишдай гап (срази ёқворишган). Фарғонада журналист бўлиш АҚШда коммунист бўлишдай гап. Фарғонада журналист бўлиш Арманистонда озарбайжон бўлишдай гап. Фарғонада журналист бўлиш XIX аср Солт-Лейк-Ситида қора танли бўлишдай гап («Ку-Клукс-Клан»). Фарғонада журналист бўлиш Варфоломей тунида гугенот бўлишдай гап. Фарғонада журналист бўлиш Хитойда уйғур бўлишдай гап. Фарғонада журналист бўлиш бу худди Фарғонада журналист бўлишдай гап...\nФазони забр этган Илон Маск ва унинг Ўзбекистондаги акс садоси\nИлон Маскнинг тарихда илк маротаба хусусий ракетада фазога астронавтларни учириши бутун дунё каби ўзбекистонликларни ҳам бефарқ қолдирмади.\nАмерикаликлар Марсга етиб боргунича тепадаги чолларимиз ҳалиям тепада бўлади\n— bakiroo (@the_bakiroo) May 31, 2020\nБизнинг ота-боболаримиз юлдуз санаб юрганда, уларнинг ота-боболари оёғига латта боғлаб юрган.\nУлар хоҳлашса Марсга қўнишсин, лекин биз ана у позорни эсдан чиқармаймиз.\n— Firuz Allayev (@FiruzAllayev) May 31, 2020\nҲамма нарсанинг кулгили тарафини кўра олувчи ижтимоий тармоқдагилар бир-биридан қизиқарли мемлар ясади, изоҳлар ёзди.\nБир неча кун илгари ноқулай об-ҳаво сабаб парвоз кечиктирилган эди.\nОлдинроқ Илон Маск севгилиси, қўшиқчи Граймс билан фарзандлик бўлгданди. Жуфтлик ўғлига дастлаб X Æ A-12 деб исм қўйган эди. Бироқ Калифорния штати қонунчилигига кўра исмларда арабча рақамлар ишлатилишига йўл қўйилмайгани боис миллиардер боланинг исмини X Æ A-Xii деб ўзгартирди. Қуйидаги ҳазил шуна ишорадир.\nИнтернетда Сардоба фожиаси ҳақидаги баҳслар тинмаяпти. Муқаддам «Озодлик»да Ўзбекистон расмийлари томонидан Сардоба сув омбори фожиасига лаққа балиқлар сабаб бўлган бўлиши мумкин экани тўғрисида хабар тарқатилди. Бу версия юзасидан далиллар тақдим этилмагани боис у кўпчилик томонидан жиддий қабул қилинмади, тегишли тузилмалар томонидан расмий муносабат ҳам билдирилмади. Аслида офатга сабаб бўлиши мумкин бўлган тўрт версия кўриб чиқилаётгани маълум қилинган эди. Шунга қарамай, ўз тасдиғини топмаган бу версия тўғрисидаги хабар ҳам ижтимоий тармоқларда маълум муҳокамаларга ва кулгига сабаб бўлди.\nКарантинда тўй қилиш машаққатлари\nКарантин қоидалари юмшатилган «яшил» ҳудудларда қатнашувчилари сони чекланган тўй-маракалар ўтказишга рухсат берилиши кўпчилик кутиб турган хабар экан, чамаси.\nШу карантин баҳона 30 кишилик тўйлар «мода» бўлиб кетса зўр бўларди-да. «Дадаси, тўйга нимага 300 киши айтдингиз? Одамлар нима дейди? Маҳаллада қандай бош кўтариб юрамиз?», «Э, эшитдингми, анави Ғишмат 500 кишилик тўй қилибди, жуда бир аҳмоқ одам-да». «Анави қўшнимиз «чаллари» қилибди, жуда замондан орқада қолган одам-да».\nШунда шунчаки уйланиш учун йигитларимиз мусофирчиликка кетмасди, қизларнинг оталари тайёрмасмиз ҳали деб сиқилмасди. Ўзбекнинг онгини ҳеч бўлмаса шу коронавирус ўзгартириши керак.\nАмир Темурнинг мемга айланган ҳайкали\nДенов туманидаги Амир Темур ҳайкаллари дизайни ҳафта мавзуси бўлди десак бўлади.\nКеча ижтимоий тармоқларда Денов туманидаги Амир Темур ҳайкали жуда катта муҳокамаларга сабаб бўлди. Ростдан ҳам бу ҳайкал жуда беўхшов ишланган. Менинг ўзим ҳам ҳайкал қўлидаги асони гилам қоқадиган асбобга ўхшатдим. Интернетда жуда кўп мемлар чиқди.\nЭнг қизиғи нимада, биласизми? Бу ҳайкал 24 йилдан бери турган экан. Ҳа, у кеча эмас, 1996 йилда ясалган экан. 24 йил ухлаган эканмиз. Икки кун катта муҳокамалар бўлганди, бугун ҳайкал қайта реконструкция қилиниши ҳақида хабарлар чиқди. Бу яхши. Жамоатчилик назорати дегани шу бўлади.\nАслида, шундай масалаларда қуруқ қўпол танқиддан кўра сарказмли, сатирали муносабатлар яхши эффектли бўлади. Мана шу реконструкция ҳақидаги хабарни ўқиб хурсанд бўлиб турсам, Twitter’да бир акам энди бу ҳайкал ҳам бюджет ҳисобидан бир неча миллиардга тушмаса бўлди, тураверса бўларкан деб қолмасак бўлди, деб қолди.\nРостдан ҳам ҳар томондан камчилик чиқаверади-я бизда? Агар шунақа реконструкция ва қайта қуришлардан соққа қилиш кейслари бўлмаганида ҳайкал қайта реконструкция қилинишидан шунчаки хурсанд бўлиб қўяверардик. Ҳозир эса асал ичиб орқасидан қалампир «закуска» қилгандай ҳолатдамиз... Бирам қийин-эй...\nКуни кеча ижтимоий тармоқларда Денов туманидаги бир хунук иншоотнинг расми тарқалди, негадир унинг остидаги тошлавҳага «Амир Темур» деб ёзиб қўйишибди, буюк Амир Темурга бу хунуклик марказининг заррача алоқаси йўқлигини 4-синф боласи ҳам англаса керак. Кўпчилик унинг қўлидаги уч айланадан ташкил топган шаклга эътибор қаратишди, хусусан, мен ҳам. Кимдир уни музқаймоққа ўхшаца, кимдир «чивин ўлдиргич» деди, лекин кўпчилик уни гилам чангини қоқадиган асбобга ўхшатишди. Тарихни челаклаб ичворганлар эса «бу Темур байроғидаги рамз» дейишди, қўйсангизчи, Темурнинг байроғига қаранг, Темур бу қадар дидсизлик билан жойлаштирмаган шаклларни.\nДид, эстетик завқ юқадиган нарса, мисол учун, ўзимнинг расм чизишга иштиёқим йўқолса, интернетни очаман-да, рассомларнинг ишларини томоша қиламан, шунда илҳом келади. Инсон гўзалликни қанча кўп кўрса, унинг ички дунёси ҳам гўзаллаша боради — «Дунёни гўзаллик қутқаради» дейилишига сабаб шу.\nДидсизлик ҳам юқади. Деновда улғаяётган ёш болалар бу ҳайкални кўриб, қанақа эстетик завқ олишлари мумкин? Илтимос, келажак авлоднинг эстетикасини атрофдаги хунук иншоотларимиз билан бузиб ташламайлик, бунақа дидсизлик авлодларимиз учун нормал ҳолга айланмасин. Шундоқ ҳам архитектура борасида мақтана оладиган иншоотларимиз деярли йўқ (шу жойида ҳамма «Бунёдкор» стадионини эсладими?). Ҳеч бўлмаса болаларимиз биздан кўра дидлироқ бўлиб улғайишсин...\nIltimos buvamning qo‘lidan qilamqoqadiganni olinglar🙏🙏🙏\n— Umid ULASH (@UmidULASH) May 27, 2020\nGilamni changini shunaqa narsada qoqardi oldin https://t.co/JV30ZmCT8d\n— Abdurahim (@unaqamasde) May 27, 2020\nАмир Темурни қабрини очишганда уруш бошланиб кетгани рост бўлса, анови хайкалдан кейин нима бўлади, тасаввур қилгани қўрқяпман.\n— Herolion (@Aslanov_K) May 27, 2020\nИсмоил Сомонийга ўхшаб қопти. Эмомали буюртма берганмикан? pic.twitter.com/ZYGce7lkRK\n— bakiroo (@the_bakiroo) May 27, 2020\n-Амир Темур бобо карантин качон тугайдиииии?\n-уни буни куй кизим, мамбинака хайкал ясаш качон тугайдиииии кизим.\n— mamurjon (@mamriniio) May 27, 2020\nАйтишларича, талабалардан дафтарга ёзилган конспектларни сканерлаб юбориш сўралаётган эмиш.\nАндижоннинг бир нечта туманлари, жумладан, Избосканда карантин даврида ўтказилган марафон тармоқларни «портлатди».\nҲеч эътибор берасизми, бизда ҳамма давлат ташкилотлари Telegram каналларида бугун фалондақа иш қилинди, расм, бугун пистон қилинди, расм.\nКарантин пайтида Андижонда ўтказилган 5000 қадамли соғломлаштириш тадбири ҳам шу система устига қурилган. Президент бирор таклиф беради ва улар шу заҳоти шу ишни қилишга киришиб кетишади. Балки президент карантиндан кейинни назарда тутгандир? Йўқ, «срази» қилинади ва расмга олинади. Иш битди. Бизда жуда кўп ишлар буйруқ-расм системаси бўйича қилинади.\nБуйруқни олдинг, иш қилинаётганининг расми бор, тамом, кейс ёпиқ. Мен, масалан, мана шу 5 минг қадам юриш яна узоқ давом этишига ишонмайман. Жуда кўп ҳолатларда расмдан кейин ўша иш унутилади. Уни тақдири, келажаги, перспективалари абсолютно муҳиммас. Чунки иш қилинаётганда расмга олинди. Папка столда. Тамом.\n«Ўзингни томдан ташла деса, томдан ташлайсанми?» деган дашномларни кўп эшитганмиз. Гарчи бу риторик савол эсада, айрим раҳбар ва фуқароларимиз бу гапни жиддий қабул қилишади. Қандай, дейсизми? Андижон вилояти Избоскан туманида содир бўлган бир ғалати ҳодиса бу саволингизга жавоб бўла олади. Избоскан тумани ҳокимлиги матбуот хизмати хабар беряпти:\n«Ўзбекистон Республикаси Президентининг Андижон вилоятига ташрифи чоғида андижонлик фаоллар билан ўтказилган йиғилишида аҳоли саломатлигини сақлаш, уларнинг соғлом турмуш тарзига риоя қилишлари учун «Андижон намунаси» асосида ҳар куни кечки юришни ташкил этиш бўйича берган топшириқ ижросини таъминлаш, туман аҳолисини саломатлигини янада яхшилаш мақсадида Избоскан туманида «Соғлом ҳаёт учун 5 000 қадам» шиори остида пиёда юриш ташкил этилди».\nБу хабар 25 май куни чиққан. Бундан икки кун муқаддам, 23 май куни эса Избоскан туман Санитария-эпидемиологик осойишталик маркази томонидан бир кишида коронавирус аниқлангани, у билан мулоқотда бўлган яна 51 киши карантинга олингани хабар қилинган эди. «Директед бай» хуллас бу ёғи…\nБуларнинг бари раҳбарнинг Ватанга тенглаштирилиши оқибатида содир бўлади. Биз учун раҳбарнинг буйруғи — қонун, у сўзсиз бажарилиши лозим. Одамлар раҳбарга итоат қилишни ватанпарварлик, раҳбарга қарши боришни эса ватанга хиёнат деб билишади. Бугун биз йиллар давомида қон-қонимизгача ўрнашиб олган ушбу бемаъни, телба-тескари қарашларга қаршилик қилишга ожизлик қиляпмиз.\nБелни маҳкамроқ боғлаб чиқинглар, қадрли дўстлар. Бу кетишда яқинда «Ўзни томдан ташлаш» шиори остида ташкиш этилган қатор акцияларда қатнашишга тўғри келади.\nАмир Темур хайкалидан савол сўраган қизнинг айби хавфсизлик нуқтаи назардан ҳам, кимнидир устидан кулиш нуқтаи назардан ҳам, бундан кичикроқ эди. https://t.co/nE4XT0W9sy\n— Herolion (@Aslanov_K) May 26, 2020\nИзбоскан трендда экан) pic.twitter.com/PiRyHf0kQj\n— Jomiy lvl28 (@anjanlik) May 26, 2020\nИзбосканда “Андижон намунаси” асосида “Соғлом ҳаёт учун 5000 қадам” шиори остида пиёда юриш ташкил этилибди. pic.twitter.com/mFuEkul80W\n— Izzatillo (@troll_afandi) May 26, 2020\nИзбоскан тумани хокимиятида ишлайдиганлардан бошка хаммага хайрли тонг! pic.twitter.com/kHqJYqqP11\n— Navruzbek (@navik_21) May 26, 2020\nOmmaviy tadbirdan olingan rasmlar burchagiga uyda qoling deb yozish. https://t.co/WOF0g1F7L2\n— Sarvar Saidrakhmonov (@sarvar_prof) May 26, 2020\nIzboskanda koronavirus aniqlanib, 51 kishi karntinga olindi.\nIzboskanda 5000 qadam marafoni tashkil qilindi. pic.twitter.com/mWDcIwk9Em\n— F Λ R M O N O V (@nurjahon_farmon) May 26, 2020\nMiyaning faqat ahmoqlik uchun javob beradigan qismi ishlasa, shunaqa ishlar sodir bòladi. pic.twitter.com/29EZyMpyeB\n— Feckro Felix (@FeckroFelix) May 26, 2020\n— davletovuz (@davletovuz) May 26, 2020\nИзбоскандан коронавирус чиқмайди энди\n— Shoakmal Plaza (@Shoakmal) May 26, 2020\nБугундан бошлаб Андижонда хамма кечки пайт бир соат пиёда юради. Семизликка қарши курашишимиз керак. ОАВда ССБ чиқиб кунлик тўғри овқатланиш бўйича тавсиялар бериб бориш керак.\n— Андижонлик Бегали (@temuriy1) May 26, 2020\nИзбосканликлар ҳақида))) pic.twitter.com/wxq0RpmHga\n— Навқирон (@Navqiron) May 26, 2020\nBuzoqning yugurgani Izboskangacha.\n— Umid ULASH (@UmidULASH) May 26, 2020\nYoqsa rt)) pic.twitter.com/uFt8snvaLL\n— Temur (@aqlvoy) May 26, 2020\nМай ойини шу тарзда якунлаб ҳам олдик. Хўш, 2020 йилнинг июни бизга қандай кутилмаган совғалар тайёрлаб қўйди экан?\n16:52, 13.11.2021 106282\n07:16, 02.11.2021 109260\n22:56, 15.11.2021 105663\n19:18 Бугун 3914\n15:32, 27.11.2021 66095


Ўзаро ҳамкорликнинг янги истиқболлари | Ўзбекистон "Адолат" социал-демократик партияси\nЎзаро ҳамкорликнинг янги истиқболлари\n7 Сентябрь, 09:53 • Расмий хабарлар, Янгиликлар • 226 марта кўрилди • Комментариев к записи Ўзаро ҳамкорликнинг янги истиқболлари нет\nАввал хабар қилинганидек, Ўзбекистон Республикаси Президенти Шавкат Мирзиёев Қирғизистон Республикаси Президенти Алмазбек Атамбоев таклифига биноан 5-6 сентябрь кунлари давлат ташрифи билан ушбу мамлакатда бўлди.\nЎзбекистон Президенти Шавкат Мирзиёев ва Қирғизистон Президенти Алмазбек Атамбоевнинг Ала-Арча қароргоҳида 5 сентябрь куни бўлиб ўтган учрашувида мамлакатларимиз ўртасида барча соҳалардаги алоқаларни кенгайтириш, истиқболда амалга ошириладиган ҳамкорликка оид масалалар муҳокама қилинди.\nМулоқотда «Ўзбекистон – Қирғизистон – Хитой» темир йўли магистрали лойиҳаси қисқа муддатларда амалга оширилишидан томонлар манфаатдор экани таъкидланди. Бу минтақада ички товар айланмасининг ўсиши ва Марказий Осиёнинг «Шарқ – Ғарб» йўналиши бўйича манфаатли транзит бўғини сифатидаги жозибадорлигини ошириши қайд этилди.\nМинтақа ва давлатлар ўртасидаги ўзаро манфаатли алоқаларни сезиларли даражада кенгайтиришга имкон берадиган ҳамда уларнинг иқтисодий тараққиётига қўшимча суръат бағишлайдиган «Ўзбекистон – Қирғизистон –Хитой» янги автомобиль йўлагини шакллантириш муҳимлиги эътироф этилди.\n2017 йилнинг ўтган даврида икки давлат ўртасидаги ўзаро товар айирбошлаш ҳажми 60 фоиз ўсиб, 150 миллион долларни ташкил қилди. Музокараларда бу кўрсаткични яқин йилларда 500 миллион долларга етказиш имконияти мавжудлиги қайд этилди.\nТашриф якунлари бўйича Президентлар Ўзбекистон Республикаси ва Қирғизистон Республикаси ўртасида Қўшма баёнот ва Ўзбекистон – Қирғизистон давлат чегараси тўғрисида шартномани имзоладилар.\nАзалдан ёнма-ён, ҳамжиҳат яшаб келаётган ўзбек ва қирғиз халқларининг орзу-ниятларини рўёбга чиқариш, уларнинг яқин қариндошлик асосидаги ўзаро алоқаларини янада ривожлантириш йўлида зарур бўладиган барча шарт-шароитни яратиш учун бор имконият ва салоҳиятимизни ишга соламиз, деди давлатимиз раҳбари.\nАндижон ва Ўш шаҳарлари ўртасида имзоланган савдо-иқтисодий ва маданий-гуманитар соҳаларда ҳамкорлик тўғрисидаги битим ўзининг долзарблиги билан тарихий аҳамиятга эга бўлди.\nИкки давлат Савдо-саноат палаталари ўртасида ҳамкорлик тўғрисидаги битим соҳа вакилларининг ўзаро тажриба алмашиши учун муҳим қадам бўлди. Ташриф доирасида бир гуруҳ тадбиркор юртдошларимиз Бишкек шаҳрида бўлиб ўтган бизнес-форумда қатнашди. Улар Қирғизистонда бизнес вакилларига яратилган шароитлар билан танишиш жараёнида ўзларига ишончли ҳамкорлар ҳам топди.\nИкки давлат тадбиркорлари ҳеч қандай тўсиқларсиз доимий мулоқот қилишлари керак. Уларнинг самарали ҳамкорлик қилиши учун барча имкониятларни яратиб берамиз. Бу борада қўйилган қадамлар, албатта, ўз натижаларини беради, деди Шавкат Мирзиёев.\nЎз навбатида, Алмазбек Атамбоев Ўзбекистон Президентининг давлат ташрифи икки давлат дўстлик муносабатларида янги истиқболлар очган тарихий воқеа бўлиб, кўплаб долзарб масалаларни ҳал қилишда муҳим аҳамият касб этгани, қардош халқларимиз муносабатида янги давр, янги босқични бошлаб берганини алоҳида таъкидлади.\nПарламентлараро ҳамкорлик тўғрисида имзоланган меморандум ташрифнинг иккинчи кунида амалий ҳаракатлар билан мустаҳкамланди.\nДавлатимиз раҳбари ўзи учун ажратилган қароргоҳда Қирғизистон Республикаси Жогорку Кенешининг раиси Чинибай Турсунбековни қабул қилди.\nКўп асрлар давомида шаклланган дўстлик ва ҳамкорлик ришталарини юксак қадрлаймиз. Ўзбекистон ва Қирғизистон ўртасидаги ўзаро ҳурмат ва ишонч асосига қурилган ҳамкорликни ривожлантириш ташқи сиёсатимизнинг муҳим йўналишларидан биридир, деди Шавкат Мирзиёев.\nБугунги кунда Ўзбекистон – Қирғизистон муносабатлари барча соҳаларда янги босқичга кўтарилмоқда. Президентимиз ташрифи давомида имзоланган Ўзбекистон ва Қирғизистон ўртасидаги давлат чегаралари тўғрисидаги шартнома ана шу ҳамкорликнинг ёрқин намунасидир. Эндиликда икки давлат парламентлари олдида бу тарихий ҳужжатни ратификация қилиш ва ҳуқуқий жиҳатдан мустаҳкамлаш вазифаси турибди.\nПарламентлараро дўстона муносабатларни мустаҳкамлаш мақсадида Ўзбекистон Республикаси Олий Мажлиси қошида алоҳида парламент гуруҳи тузилди.\nДавлатимиз раҳбари Қирғизистон Республикаси Жогорку Кенеши раисини Ўзбекистонда амалга оширилаётган ислоҳотлар ва янгиланишлар билан танишиш, ҳамкорлик алоқаларини мустаҳкамлаш, ўзаро тажриба алмашиш учун Ўзбекистонга таклиф этди.\nБундан ташқари, имзоланган муҳим ҳужжатлар икки давлатнинг савдо-иқтисодий, маданий-гуманитар ва бошқа соҳаларда азалий дўстлик ва ҳамжиҳатлик асосига қурилган алоқаларининг мантиқий давоми бўлди.\nШундан сўнг Президентимиз Шавкат Мирзиёев Қирғизистон Республикаси Бош вазири Сапар Исаковни қабул қилди ва уни ушбу масъулиятли лавозимга тайинлангани билан табриклади.\nБу масъулиятли лавозимда Сизга омад тилаб, давлатларимиз ўртасида эришилган келишувлар ижросини амалиётга самарали татбиқ этишда бор куч-ғайратингизни аямайсиз, деб ишонамиз, деди Президентимиз.\nСапар Исаков Шавкат Мирзиёевнинг Қирғизистонга давлат ташрифи давлатларимизнинг ўзаро манфаатли ҳамкорлигида янги босқични бошлаб берганини алоҳида таъкидлади.\nУчрашувда давлат ташрифи якунлари бўйича эришилган келишувлар, имзоланган ҳужжатлар икки халқ ўртасидаги азалий дўстлик ва яхши қўшничилик муносабатларини ҳар томонлама мустаҳкамлашга хизмат қилишига ишонч билдирилди.\nУчрашув доирасида Ўзбекистон Республикаси Ҳукумати билан Қирғизистон Республикаси Ҳукумати ўртасида Ўзбекистон Республикасининг чегараолди вилоятлари ҳокимлари ва Қирғизистон Республикаси ҳукуматининг чегараолди вилоятларидаги ваколатли вакиллари Кенгашини ташкил этиш тўғрисида англашув меморандуми имзоланди.\nТашриф якунида Ўзбекистон Республикаси Президенти Шавкат Мирзиёев Қирғизистон Республикаси Президенти Алмазбек Атамбоевга самимий қабул ва меҳмондўстлик учун миннатдорлик билдириб, уни давлат ташрифи билан Ўзбекистонга келишга таклиф этди.\nДавлатимиз раҳбарининг Қирғизистон Республикасига давлат ташрифи ниҳоясига етди. Ўзбекистон Президенти Шавкат Мирзиёевни «Манас» халқаро аэропортида Қирғизистон Президенти Алмазбек Атамбоев кузатиб қўйди.\nЎзаро ҳамкорликнинг янги истиқболлари was last modified: Сентябрь 7th, 2017 by matbuot\n« Улуғвор ислоҳотларни амалга ошириш – давр талаби Валюта бозорида тенглик таъминланади »


Мазкур ҳужжатнинг дастлабки лойиҳаси томонлар раҳбар ўринбосарлари томонидан мувофиқлаштирилди.\nМеморандум лойиҳаси давлатларнинг ўрнатилган тартибда ички келишув босқичидан ўтгандан сўнг белгиланган тартибда имзоланиши келишиб олинди.\nМеморандум лойиҳасида қуйидаги асосий йўналишлар назарда тутилмоқда:\nҲайвонларнинг юқумли касалликларига қарши кураш ва уларнинг олдини олиш;\nНазорат остидаги товарлар экспорти, импорти ва транзити соҳасида ҳамкорликни кенгайтириш;\nВетеринария медицинаси соҳасида ҳамкорлик қилиш;\nКадрлар тайёрлаш ва мутахассислар малакасини ошириш;\nЧорва моллари наслини яхшилаш ва маҳсулдорлигини ошириш соҳаларида ҳамкорлик;\nИлмий-тадқиқот муассасалари ва лабораториялар ўртасида ҳамкорликни янада ривожлантириш.\nПросмотров: 82 Скачать в PDF Версия для печати Наверх


Тушда тиши тушса нима бўлади - Туш таъбири\nТушда тиши тушса нима бўлади\nМиллернинг туш таъбирида тиш тушса нима деб таъбир қилинади?\nХар қандай тишсиз қолган тушни кўрса, ташвиш ҳабарчиси деб айтилади. Ҳаттоки тишни стоматолог олиб ташласа ҳам бир маънони англатади. Ҳамма нарса Аллоҳдандур! Фақат таваккал қилинг ва олдинга қараб интилинг. Агар сизни тушда тишингиз тушса, қариндошларингизни бири касал бўлишига ҳам дейилади. Агар сиз тушда тишингизни йўқотиб қўйсангиз, сизни ушлаб турган ғурурингиз синишидан дарак беради. Тушда нечта тиш тушганига қараб ҳам таъбир қилса бўлади. Битта тиш тушса, кўнгилни хафа қиладиган ҳабарга. Агарда иккита тиш тушганини кўрса, ўз маъсулиятсизлигиз туфайли ишида келиб чиқадиган кетма-кет омадсизликка дейилади. Тушда учта тиш тушганини кўриш, катта кўнгилсизликка деб таъбир қилинади. Агарда ҳамма тиш тушиб кетса, ҳафагарчиликка дейилади.\nВанга туш таъбирида тиш!\nВанга туш таъбирида тиш тушиши бироз яҳши ҳабар бермайди, лекин барибир айтишимиз керак. Агарда қон аралаш тиш тушса, яқин қариндошингизни вафот этиши мумкин деб айтилади. Унданам ёмони сизни тишингизни суғуриб олишса, келадиган қийинчиликларга ишора. Тақдирга тан беришни ўрганинг дейилади, Ванга туш таъбирида. Агар сизни ҳамма тишларингиз тушиб кетганини кўрсангиз, ёлғиз қарилик ва яқинларингизни матом маросимини кўриш деб таъбир қилинади. (туш бу оддий тушдир, Ҳамма нарса Аллоҳдандир).\nИслом туш таъбирида тишни тушиши\nАйтишларича юқоридагилардан ислом туш таъбирида бошқача таъбир қилинар экан. Айримлар тишни тушиши, бу ҳаётингизни давом этиши дейилади. Сиз қанчалик кўп тиш йўқотсангиз, шунча узоқ умр яшайсиз экан. Агар тишларингиз қўлингизна тушса, ҳаётингиз бой бўлар экан. Бошқа таъбирларда эса, бундай тушдан сўнг яқин қариндошларингизни ўлими бўлиши мумкин дейилади. Юқоридаги тишлар эркаклар, пасткилари эса аёлларга дарак экан.\nТушда тиш тушиши Фрейд таъбирида\nБу туш таъбирида одамни психологик ички олами ва ҳолатига қараб таъбирланади. Тушда тиш тушиши (ўзи тушдими, кимдур олдими? Бунга қаралмайди) ўнгингизда қилган ишингиздан сиқилиб юрган бўлсангиз ва шу билн бирга ҳавотирда юрган бўлсангиз, бундай туш кўришингиз мумкин экан.\nСизни қандайдур мақсадингиз борми? Ва сиз тушингизда тиш тушгани кирдизми? Ўзингизни қўлга олинг, ўзингизни бўшашганлигингиз ортидан ҳамма мақсадларингизни барбод қилиб қўйишингиз мумкин. Агар тиш тушса ва тушган жойи чуқур қолса, сиз хаётий энергиянгизда вақтидан олдин кетказиншингиздан дарак бераяпти деб таъбир қилинади.\nЛофф туш таъбирида\nТишсиз қолиш қийин вазият, тан олинг! Шунинг учун ҳам психоаналитиклар шундай тариф беришади. Ўзингизни ҳаммани олдида йўқотиб қўйиш, сизни хижолатга солади. Шунга сиз бу ҳақида кўп ўйлайсиз ва бу тушингизда акс этади. Кўп ҳолларда инсонни психологик ҳолатига қараб, уҳлаганда ҳар хил тушлар киради. Битта тушга таъбир беришдан олдин, уни атрофда бўлаётган ҳодисаларга ҳам этибор бериш керак бўлади.


“Миниатюра томошаси” - Халқ сўзи\n12:07 10 Январь 2020 Маданият\n...Сурхондарёда эдик. Сайроб қишлоғига кираверишда, совхоз идораси қошида “Газик”ни тўхтатдим.\n– Чойхонасига борайлик, чойхонасига, – деди Саид Аҳмад ака.\n– Ҳозир борамиз, – дедим.\nБиз Қумқўрғондан келаётган эдик. Кун салқин. Ёмғир тинган эди.\nҚарағайлар остидан ўтиб, идорага кирдим. Директор хонасиям очиғу, ҳеч зоғ йўқ.\nНомер терадиган гирраги йўқ телефон трубкасини кўтардим.\n– Алё, алё-о! – деди коммутатордан.\n– Менга Омон ака керак.\n– Омон ака йўқ-ку.\nМен қандай гаплашишни билардим.\n– Топ! – дедим.\n– Ҳозир, ака...\nБир неча дақиқадан кейин трубкадан Омон ака Тошматовнинг овози эшитилди:\n– Ким ў-ў?\n– Салом алайкум. Мен – Шукур, – дедим.\n– Э, Шукурбой? Мундай... бир ёзувчи билан қидириб журипти, деб эшитаман. Жўнатдингизми?\n– Йўқ. Мошинада ўтирипти.\n– Берман опкелинг! Ҳозир. Эмаса хапа бўламан...\nОмон ака Тошматов – тоғдек киши сариқ беқасам чопонда, дарвозаси оғзига чиқиб турган экан.\nМен билан қучоқлашиб кўришаркан:\n– Оти нима? – деб сўради.\nКейин у Саид Аҳмад билан қучоқлашиб кўришди. Ичкарига кирдик...\n– Биз Шукурбойнинг отасини қўлига сув қуйиб жургич эдик... – деб тост айта бошлади Омон ака. – Шўўнда у киши район газетасининг редактири эди. Мана, ота касбини олиб денг, одам бўп қолди. Сиздай ёзувчи акаларини ияртиб журипти. Бунга раҳмат. Лекин раҳматнинг каттаси сизга ака!... – Омон ака менга зимдан қаради. “Саид Аҳмад” деб шивирладим. – Ҳа, раҳмат сизга, Саид Аҳмад ака!\nСўз айтиш гали Саид Аҳмад акага келди.\n– Сиз Шукурни яхши билмас экансиз, – деб қолдилар.\n– Бу катта ёзувчи бўлиб қолди.\n– Ёлғон, – дедим.\n– Ҳа, – деди Омон ака.\n– Ёзувчи – сиз!.. Биз сизнинг бирашураларингизни кўп ўқиганмиз. Мақола, китап...\n– Омон ака яна менга зимдан қаради.\nФалакнинг гардиши-да, телевизорда “Миниатюра томошаси” бошланган, экранда “САИД АҲМАД” ёзуви ёлқинланиб турарди.\nОмон акага экранни кўрсатдим. У киши тикилиб қолди. Пичирлаб ўқиди. Кейин ўрнидан ирғиб туриб, ҳар иккала қўлини Саид Аҳмад акага узатди.\n– Э, шў миниатюрачи сизми, а? А, мундай тушунтириб айтмайсизларми?.. ака, минатураларингизни кўриб, тоза моз-за қиламиз!\nСаид Аҳмад ака хижолатомуз кулимсираб турарди.\n–Биласизми, Омон ака,– деди кейин. – ... Мана шу Шукурбойингиз минатураниям қотириб ташлайди. Мана шундай-шундай китоблар ёзаяпти...\n–Жўғ-е, – деди Омон ака.\n–Ишонсангиз, шу! Бизни қўйинг... буни ҳурмат қилинг!\n–Ҳа, энди, оталарининг қўлиға...\n–Э, ўзиям ота бўп қолди!\nҲозир бунинг шогирдлари ҳам бор... Келинг, шу йигит учун ичайлик.\n–Оббо, Шукурбой-е! – деди Омон ака ва пиёлани паққос бўшатди-да, туриб кетди.\n–Бир майдон гурунглашиб туринглар.\nУ киши чиққач:\n– Нега ундай дейсиз? – дедим Саид Аҳмад акага.\n–Керак, болам, керак, – деди у киши. – ... Лекин мен бу одамнинг китоб ўқимаслигидан хафа бўлмайман. Хўжалик раҳбарларига маълум: вақти йўқ... Лекин қара, қандай кўнгли очиқ одам. Бундай одамлар ҳозир топилавермайди. Буларни қадрла.\nОмон ака қайтиб кирди.\n–Оббо, бойсунлигим-ей, шўйтиб, ёзувчи бўп кетдик денг? Ўнда-мунда эшитиб жургич эдиг-у... Саид Аҳмад ака, сизларга раҳмат Изларингдан журиб...\n–Сизларга раҳмат! – деди Саид Аҳмад ака. – Шундай ёзувчини берганларинг учун!\n–Эй, чини билан-а! – деб юборди Омон ака...\n–Саид Аҳмад ака, етар, – дедим.\n–Жим ўтир! – деб дўқ қилди у киши. – Нима, сал мақтасам, мақтабман-да!\nКейин менга ўйчан тикилди.\n–Биласанми, одатда энг яхши ёзувчиларниям фақат юртдошлари қадрламайди: олдингдан оққан сув… у ёғини сўрасанг, мен бу нарсани устозларимдан ўрганганман. Улар менинг боримни, йўғимни яшириб йўлга солган десам бўлади.\n–Лекин улар ҳам баъзиларга…\n–Ана “ўша”дан сабоқ олишган-да! – яна дўқ қилди Саид Аҳмад ака.– Сен учун ҳам сабоқ бўлсин. Қумқўрғонда бир мақол эшитдим: “Бўлар элнинг боласи бир-бирини ботир дер”. Қандоқ яхши! Ёзиб қўй!..\n... Эртаси Бухорода ёзувчи Аҳаджон Ҳасаннинг уйида бўлдик. У киши район раҳбарларидан ҳам чақирган экан. Гап-гуринг орасида райкомнинг биринчи котиби:\n–Энди-и, Сайдамат ака, сиз... расказ ёзасиз. Расказчик. Ғафур Ғулом – шоир, – деди.\n–Ойбек роман ёзган. Демак, у киши романтик, а?\nМен бошимни хам қилдим.\nСаид Аҳмад ака оёғимни босиб қўйиб:\n– Жуда тўғри айтдингиз, – деди. – Лекин мана бу Аҳаджон Ҳасанингиз ҳам ёзувчи, ҳам романтик, ҳам шоир!\nДавра аҳли Аҳаджон акага ҳайратланиб қаради.


Дилбар – мамлакатимизнинг энг илғор муаллимаси\nПандемия туфайли юртимизда иккинчи ўқув йили мобайнида масофадан таълим бериш, онлайн таълим дастурлари орқали келажак авлод билим оляпти. Интернет тармоғининг ночорлигига қарамай, ўқувчиларимиз ҳам, устозларимиз ҳам бу тизимда ишлашга анча ўрганиб қолишди, ҳатто улкан ютуқларни ҳам қўлга киритишяпти. Муаллимларимиз ахборот технологиясининг барча имкониятларини қисқа муддатда ўзлаштиришиб, онлайн ўқитишда республикада етакчи эканликларини намоён этишди. Бундай натижаларга Дилбар Норметова сингари устозларимизнинг меҳнатсеварлиги ва фидойилиги туфайли эришилмоқда.\nДилбар Анорқул қизи Шимкент шаҳридаги 45-сонли мактаб-гимназиянинг бошланғич синф ўқитувчиси. Доим изланишда, ўз соҳасидаги янгиликлардан бохабар бўлишга интилаётган устоз масофадан таълим беришда Bilimland дастурида республика миқёсида биринчи ўринни эгаллади.\nУ билан ижтимоий тармоқлар орқали мулоқот ўрнатишга муваффақ бўлдим. Ҳақиқатан ҳам муаллимлар ҳозир онлайн ҳаёт кечиришаётгани уларнинг масъулияти яна ҳам катта эканлигига ишора. Боз устига, ҳар бир ўқувчисининг турли дастурларга кириб, дарсларини назорат қилиши, ҳар бирига алоҳида баҳо қўйиб чиқишлари кераклиги, Интернет жуда ночор даҳаларда анчагина вақтни талаб этади. Янги дастурга кўра, ота-оналардан kundelik.kz саҳифасига кириб, фарзандларининг баҳолари билан танишишни бот-бот эслатиб туриш ҳам қанча асабни талаб этади.\n– Муаллимлик қилаётганимга 12 йил бўлди. Ўқитувчилар ўртасида уюштириладиган танловларда кўп иштирок этаман. Халқаро, шаҳар, вилоят беллашувларида қатнашаман, фахрий ёрлиқлар олганман. Биринчи навбатда ўқитувчи ўзи янги технологиялар борасида илғор бўлиши керак. Шундан кейин шогирдлларидан бу соҳадаги фаолликни талаб қилиши ўринли. Bilimlandдаги танлов ҳақида хабарим йўқ эди. Ўз вазифамни бажардим, холос. Бироқ кўп ўқувчилар бу дастурдаги вазифаларни ўз вақтида бажаришолмайди, мавзуни тўғри тушунишмайди. Мавзуни тушунмаган ўқувчиларимга Zoom иловаси орқали тушунтириб, дарсларни биргаликда бажарадиган бўлдик. Бу ўз самарасини берди – ўқувчилар дарсларни иштиёқ билан бажаришиб, тестларни вақтида топшира бошлашди, – дейди Дилбар.\n– Демак, муаллимлар ўртасида дастур танлов эълон қилган экан-да?\n– Яқинда эса бошқа мактабдаги ҳамкасбларим ҳам менга қўнғироқ қилиб, табриклашди. Дастур унда фаол ишлаганим учун менга ноутбук тақдим этибди ва республикада биринчи ўрин эгаллаганлигимни маълум қилибди. Мен эса бундан бехабарман. Ғалаба – мен учун кутилмаган янгилик бўлди. Бу йўналишда ишлашни давом эттираман. Ҳар ҳолда, карантин чоралари пайтида онлайн тартибда ҳам ишлаяпмиз, бунга муносабатимизни янада ижобийлаштиришга ҳаракат қилишимиз керак. Бу – келажак талаби.\n– Масофадан билим олишнинг афзалликлари ва камчиликлари нимада?\n– Янги талабларга дарҳол кўникиб кетиш осон эмас. Кўпинча кўнглингизда мажҳулликдан қўрқув ҳисси пайдо бўлади. Аввалига, онлайн ўқишдан ҳам, рости бошида анча чўчидик. Лекин, ўрганиб олдик. Камчиликлар сезилмаяпти. Буни давр талаби деб қабул қилиш керак. Лекин, муаллимга катта масъулият юкланар экан. Мавзуни тушунтириш, дафтарларни текшириш анча вақт ва асаб талаб этади.\nДаставвал фаолиятимни шаҳардаги 5-сонли мактабдан бошладим. Мана беш йилдирки, гимназияда ишлаяпман. Тўнғич қизим Омина ҳам ўша мактабга боряпти. Ўғлим Юсуф футбол тўгарагига қатнашади. Ойшамиз гимнастика машғулотларини қолдирмайди. Умр йўлдошим Фарҳод – тадбиркор. Мактаб ишлари, фарзанд тарбиясида мендан ёрдамини аямайди.\nТақдир тақозоси туфайли 16 ёшимда отамни йўқотдим. Онам боғчада ишлашларига қарамасдан, уч фарзандини олий маълумотли қилиб, вояга етказди. Онамдан чексиз миннатдорман. Шундай шукуҳли кунларим унинг меҳнати самарасидир. Отам ҳаёт бўлганларида, албатта хурсанд бўлардилар.\nУстоз бўлиш билан бирга, онаман ҳамда келинман. Бунинг ҳам ўзига хос вазифалари ва масъулияти бор, албатта.\nСуҳбат асносида маълум бўлишича, Дилбар оиласи билан ижара уйда истиқомат қилар экан. Мана, 6 йилдан буён давлат дастурига кўра, уй олиш учун навбатда турибди. Шундай шароитда ҳам интилишдан, изланишдан чарчамайди. Silkway университетининг магистратурасида таълим оляпти. Жорий йилда уни тугатаётган муаллиманинг илмий мақолалари яқинда Прагадаги халқаро педагогика-илмий журналида чоп этилди. 2019 йили “Таълим ва тарбия ишининг энг яхши устози” кўкрак нишони билан тақдирланди. У тарбиялаётган ўқувчилар устозининг меҳнатларини оқлашяпти – “Пони” сингари халқаро беллашувлар ва “Олтин авлод”, “Олтин қирон” сингари олимпиадаларида ғолибликни қўлга киритишмоқда.\nМ. САЪДУЛЛАЕВА, 2021-02-25, 00:12 170\nДарс аралаш шаклда ўтилади 91\n''Ал-Форобий'' анимациявий телесериали намойиш этилди 99\nЎқувчилар ''Элбоши'' медали билан тақдирланди 266\nУмумий тарих – дарсликда 118\nМемлекеттік басқару академиясы кемінде 2 жылдық еңбек өтілі бар барлық мемлекеттік қызметшілерді 2020-2021 оқу жылына грантқа түсуге шақырады! 136\nБалли, Гулзода! 186


Момолар юрт тинчлиги сўрамоқда\n113 ёшга кирган Сайрам момо (чапда) жуда кўп уруш ва қаҳатчилик кунларини бошдан кечирган.\nТожикистоннинг Тавилдарасидаги тўқнашувлар кексаю ёшни бирдек ташвишга қўйди. Бир асрдан узоқ умр кўрган тавилдаралик Сайрам момо ҳам шу кунда эртаю кеч юрт тинчлигини тилаб, дуо қилмоқда.\n113 ёшни яшаб қўйган Сайрам момо невара-чевара-эваралари билан Тавилдаранинг Ғарибон қишлоғида яшайди. Момо бир ўғилу бир қизидан кўпайганини айтади.\n- Бир ўғил ва бир қизим бор. Шулардан кўпайдим. Худога шукур, дейди бир асрдан кўпроқ яшаган момо.\nМомонинг паспортида қайд қилинишича, у 1896 йил туғилган. Аммо момо ўзининг ёши бундан ҳам каттароқлигини айтади.\n- 116 ёшга кирдим. Яхши кунни ҳам кўрдик, ёмонини ҳам. Қаттиқ кунларни кўп кўрдим. Болалигимдан ёзғонлик эшонлар (Ёзғон Тавилдарадаги қишлоқ номи – таҳр.) ҳовлисида хизматкорлик қилдим. Нон ёпдим, меҳмонини кутдим-кузатдим, болаларини боқдим. Э, нимасини айтасиз, бирда оч, бирда яланғоч кунлар бошимиздан ўтди. Қанча-қанча урушларни кўрдим, дейди момо.\nСайрам момонинг айтишича, у ўтган асрнинг 20-йиллари охирида Ўзбекистон таркибидан ажралиб чиққан Тожикистонда расмий ҳукумат ташкил топгач, фермада сут соғувчи бўлиб ишлаган.\nИлғор сут соғувчи бўлган момонинг хизматлари қадрланиб, унга Социалистик Меҳнат қаҳрамони унвони берилган.\n- Шу мамлакатдаги урушларда медалимни кимдир уйдан ўғирлаб кетди. Э, болам, уруш қурсин, неча-неча урушларни кўрди бу бошим. Мана, бизнинг ватанларда яна уруш. Тўртта мужоҳид одамларни ташвишга солган. Урушдан ким барака топибди? Одам меҳнат билан муродига етади, дейди момо пиёладаги чойдан ҳўпларкан.\nСайрам холанинг турмуш ўртоғи унинг ўғли бир ёшга тўлганида оламдан ўтган. У фарзандларини ҳеч кимнинг ёрдамисиз, ёлғиз ўзи катта қилганини айтади.\nСайрам момо шу ёшга кириб Тожикистон ҳукуматидан атиги икки марта байрам совғаси олган экан.\n- Ўтган йили 8 мартда президент 300 сомоний (тахминан 68 доллар - таҳр), бу йил эса 500 сомоний (тақрибан 112 АҚШ доллари – таҳр.) байрам совғаси берди, дейди Сайрам момо.\nМуборак ёшдаги момони зиёрат қилиб, ундан дуо олиш ниятида ҳовлисига кирган кишилар қистириб кетган уч-тўрт сомонийни ҳам, ҳукуматдан ҳар ой олаётган 60 сомоний (тахминан 14 доллар – таҳр.) нафақани ҳам Сайрам момо невара-эвараларига улашиб беришини айтади.\n- Менга шулар қараяпти. 116 ёш ҳам ҳазилми, болам? Намозимни ҳам шу йилдан ўқимай қўйдим. Эсимдан чиқиб қолаяпти билганларим, дейди момо таассуф билан бош чайқаркан.\nМомонинг яқинларига кўра, у ҳар тонг эрталаб ўзи мустақил таҳорат олади, болаларининг иқболини, юрт ободлигини тилаб дуо қилади.\nМомонинг ейдигани кўпроқ мева экан. Нонуштаси эса сут билан уй шароитида тайёрланган сариёғ.\nТавилдара Тожикистондаги ҳавоси энг тоза ҳудудлардан бири бўлиб саналишига қарамай, ҳозирда бу масканда Сайрам момога ўхшаб узоқ умр кўрган табаррук кексалар сони оз.\nСайрам момо билан хайрлашиб, йўлга чиқар эканмиз, ҳассасига суяниб, ортимиздан чиққан табаррук онахон дуога қўл очади:\n“Илоҳо, юртимиз обод, мамлакатимиз тинч бўлсин. Биз кўрган қаттиқ кунларни, бемаъни урушларни ёшлар кўрмасин”.


08:55, 06.09.2019 // 21600\nЧўлпон асарларининг америкалик таржимони: «Кеча ва кундуз»нинг «Кундуз»и ёзилмаган\nЖорий йил ноябрь ойида Чўлпоннинг «Кеча ва кундуз» романи Мичиган университети аспиранти Кристофер Форт таржимасида инглиз тилида нашрдан чиқади. Бундан олдин Фортнинг Чўлпон ижоди ҳақидаги мақоласи эълон қилинди. «Минбар» тақдим этган мақолада тадқиқотчининг роман ҳақидаги фикр-мулоҳазалари келтирилган.\n«Кеча ва кундуз» романининг фақат «Кеча» қисми мавжуд. Олимларнинг тахминича, Чўлпон «Кундуз» қисмини ҳам режалаштирган ёки ёзган бўлиши ҳам мумкин. Дилогиянинг тўлиқ эмаслиги олимларга Чўлпоннинг мақсади ҳақида тахмин қилиш имкониятини беради.\nБаъзи олимлар Чўлпон фақат «Кеча»ни ёзган, «Кундуз» қисми борлиги ҳақидаги мулоҳазалар совет кузатувчиларини мамнун қилиш учун айтилган дейишади. Бошқалари эса Чўлпон «Кундуз»ни ҳам ёзган, лекин НКВД уни ҳибсга олишганда асар мусодара қилиниб, йўқ қилинган деб ҳисоблашади.\nМен «Кундуз» қисмининг йўқлиги Чўлпоннинг эстетик ниятига мос келади деб ҳисоблайман. Чўлпон ҳаёти давомида эстетик жиҳатдан беқиёсликка интилган, унинг қаҳрамонлари чексиз эпифанияларни бошдан кечиради ва ҳеч қачон охирига етиб бормайди. Қаҳрамонларининг ривожланиши сингари Чўлпоннинг дилогияси ҳам хулосаланмайди.\nЧўлпоннинг бу адабий талқинлари Ўзбекистоннинг бугуни ва келажаги учун муҳим аҳамиятга эга.\nМаълумот учун, Кристофер Форт АҚШнинг Детройт шаҳрида яшайди. ХХ аср ва замонавий ўзбек адабиёти мутахассиси. Ёзувчи Исажон Султоннинг «Боқий дарбадар» романини инглиз тилига ўгирган.\n22:20 Кеча // 105213


Мутафаккирлар. Маҳмуд Замахшарий (1075–1144) | Shosh.uz\nБош саҳифа » Алломалар » Мутафаккирлар. Маҳмуд Замахшарий (1075–1144)\nЗамахшарий ҳаёти давомида Марв, Нишопур, Исфаҳон, Шом, Бағдод ва Ҳижозда, икки марта Маккада бўлди. Олим бу ерда илмий ишларини давом эттирди, араб тили грамматикаси ва луғатини ҳамда маҳаллий қабилаларнинг лаҳжалари, мақоллари, урф-одатларини чуқур ўрганди, бу минтақа географиясига оид хилма-хил маълумотларни тўплади. Адиб кўп асарларини Маккалигида яратади. Ўз ҳаётида чуқур из қолдирган Маккада Замахшарий беш йилча яшайди. Шу боисдан у Жоруллоҳ (“Аллоҳнинг қўшниси”) деган шарафли лақабга муяссар бўлади.\nЎз даврининг йирик олими даражасига кўтарилган Замахшарийнинг Хоразмда ҳам, Шарқнинг бошқа кўпгина шаҳарларида ҳам кўпдан-кўп шогирдлари бўлган, аллома кўп вақтини ўшаларга бағишларди. У қариндошуруғларининг қийин-қистовларига қарамасдан, ҳаётида бирор марта ҳам уйланмаган. Илмий асарлар яратиш ва муносиб шогирдлар тайёрлашни фарзанд ўстиришдан аъло деб ҳисоблаган. Замахшарий охирги марта Маккадан қайтиб Хоразмда бир неча йил яшайди ва 1144 йил 14 апрелда вафот этади.\nБуюк мутафаккир Замахшарий араб грамматикаси, луғатшунослик, адабиёт, аруз илми, география, тафсир, ҳадис ва фиқҳга оид эллиқдан ортиқ асарлар яратган, уларнинг аксарияти бизгача етиб келган.\nЗамахшарий адабиёт, тафсир, ҳадис, фиқҳ илмлари бўйича ҳам мукаммал асарлар яратган.\n“Атвоқ уз-заҳаб фил-мавоиъз вал-хутаб” (“Ўгит ва насиҳатларнинг олтин шодалари”) асари насиҳатомуз мақолалар тўпламидан иборат. Асар биринчи марта 1835 йили олмон олими Фон Хомир томонидан немисчага таржима қилиниб, арабча матни билан нашр этилган.\nЗамахшарийнинг чуқур билими, даҳоси ва фаннинг турли соҳаларига оид ўлмас асарлари ҳали у ҳаёт пайтидаёқ бутун мусулмон Шарқида унга катта шуҳрат келтирган. Алломани чуқур ҳурмат ва меҳр билан “Устоз ул-араб вал-ажам” (“Араблар ва ажамлар устози”), “Фахру Хваразм” (“Хоразм фахри”) каби шарафли номлар билан атаганлар. Машҳур олимлар, шоирлар, адиблар даврасида у доимо пешволардан бири бўлиб, қизғин илмий баҳслар, мунозараларда унинг фикри инобатга олинарди.\nTags Замахшарий Мутафаккир\nPrevious Народы Узбекистана. Итальянцы\nNext Тошкент шаҳрида жойлашган идоралар ҳақида маълумот (катта рўйхат)\nPost Views: 1 321 Буюк фақиҳ Али ибн Абу Бакр ибн Абдулжалил Фарғоний Риштоний Марғиноний 1123 …\nPingback: Маҳмуд Замахшарийнинг тилшуносликка қўшган ҳиссаси ва унинг “Ал-муфассал” асари – Imom Buxoriy xalqaro ilmiy-tadqiqot markazi